text:
101
14:22-29
Banabešo, le se ke la lebala gore borakgolokhukhu bohle ba rena ba ile ba šireletšwa ke leru, bohle ba ile ba tshela lewatle ba bolokegile. 2Bohle ba ile ba kolobetšwa ka lerung le ka lewatleng gore e be balatedi ba Moshe. 3
Bohle ba ile ba ja sejo se tee sa semoya, 4
Num. 20:11
ba nwa le seno se tee sa semoya. Ba ile ba nwa seno sa go tšwa leswikeng la semoya le le bego le sepela nabo, gomme leswika leo e be e le Kriste. 5
Le ge go le bjalo, bontši bja bona bo ile bja se kgahle Modimo, gomme ba hwa ba gašagana lešokeng.
6
Tšeo ka moka di diregile go re laya gore re se dume dilo tše mpe go etša bona. 7
Le gona le se ke la khunamela medingwana boka ba bangwe ba bona, bjalo ka ge Mangwalo a Makgethwa a re: “Setšhaba sa dulela go ja le go nwa, sa feleletša ka go bina tša go se tsebalege.” 8
Rena re se ke ra feba, ra etša ba bangwe ba bona ba ba ilego ba feba, gomme ka tšatši le tee gwa bolawa ba dikete tše masome a mabedi le tše tharo. 9
Re se ke ra leka Kriste,10:9 “Kriste” Dingwalwakaseatla tše dingwe di re “Morena”. ra etša ba bangwe ba bona ba ba ilego ba mo leka, gomme ba bolawa ke dinoga. 10
Le se ke la ngongorega, la etša ba bangwe ba bona ba ba ilego ba ngongorega, gomme ba bolawa ke Morongwammolai.
11Tšeo ka moka di ile tša ba hlagela e le go laya ba bangwe, gomme tša ngwalelwa go re lemoša, rena re phelago nakong ya kgauswi le bofelo bja lefase.
12Ka gona, yo a ikwago a sa tekateke tumelong, a itote gore a se we. 13Ga se la ka la tlelwa ke moleko wo o palelago batho. Modimo o a botega, gomme a ka se le lese le lekwa ka tše di kago le palela. Ge le wetšwe ke moleko, yena o tla le fa maatla a go o kgotlelela, ya ba gona go le kgontšha go o fenya.
14Bjale ge, banabešo, le tlogele go khunamela medingwana. 15Ke bolela le lena ke le tšea le le batho ba ba kwešišago; lebeledišišang se ke se bolelago. 16
Mar. 14:22-24
Luk. 22:19-20
Kgane senwelo se re se nwago Selalelong sa Morena, se re tumišago Modimo gape re mo lebogago ka lebaka la sona,10:16 “se re tumišago Modimo gape re mo lebogago ka kaba la sona” goba “se re se šegofatšago” ge re se nwa na ga se gona ge re eba ba tee ka madi a Kriste? Le sona senkgwa se re se ngwathago, na ge re se ja ga se gona ge re eba ba tee ka mmele wa Kriste? 17Ka ge senkgwa e le se setee, rena ka moka, le ge re le ba bantši, re mmele o tee, ka gobane ka moka re abelana sona senkgwa se tee se.
18
Bonang setšhaba sa Israele: Ga ke re ge ba eja dihlabelo e ba ba tee le Modimo yo a direlwago aletareng? 19Na e ka ba ge ke realo ke ra gore modingwana goba dihlabelo tše di direlwago wona di na le mohola? 20
Le gatee! Se ke se bolelago ke go re dihlabelo tše baditšhaba ba di dirago, ba di direla bademone, e sego Modimo. Gomme ga ke nyake gore le gwerane le bademone. 21Le ka se nwe senwelo sa Morena la ba la nwa le sa bademone; le ka se je tša tafola ya Morena la ba la ja le tša bademone. 22
Na e ka ba re nyaka go rumola Modimo? Kgane re mo feta ka maatla?
23
Yo mongwe motho a ka re: “Ke dumeletšwe tšohle.” Go bjalo; fela ga se gore tšohle di na le mohola. A ka re: “Ke dumeletšwe tšohle.” Ke nnete, eupša ga se gore tšohle di tiišetša motho tumelo. 24Gape motho ga se a swanela go nyaka tša go ikhola, eupša o swanetše go nyaka tša go hola ba bangwe.
25Tšohle tše di rekišwago borekišetšong bja nama le ka no di ja le sa botšiše mo di tšwago gona, gore le se kokonelwe. 26
Gobane Mangwalo a Makgethwa a re: “Lefase ke la Morena, le tšohle tše di lego mo go lona.”
27Ge motho wa go se dumele a le memile mme le rata go ya, le je tšohle tše a le fago tšona, le sa botšiše mo di tšwago gona, gore le se kokonelwe. 28Fela ge motho a ka le botša a re: “Nama ye ke ya sedimo,” gona le se ke la e ja, le e lese ka lebaka la yoo wa go le botša le ka lebaka la go hlompha letswalo, 29ke ra la gagwe, e sego la gago.
Yo mongwe a ka botšiša a re: “Na nka napa ka šitišwa ke letswalo la motho yo mongwe go dira se ke se ratago? 30Ge ke leboga Modimo ka lebaka la dijo tše a mphago tšona ke tla be ke rogelwang mabapi le tše ke di lebogago?”
31Ka gona, ge le eja goba le enwa goba le dira se sengwe, tšohle le di direle go tumiša Modimo. 32Le se ke la kgopiša Bajuda goba bao e sego Bajuda goba phuthego ya Modimo. 33Le etše nna: nna ke leka go kgahla batho ka moka mo go tšohle tše ke di dirago, ke sa gabe go ikhola, eupša ke gaba go hola batho bohle, gore ba phologe.


c: text/html

text:
Oxford Lebone Grade 7 Teacher's Guide (Sepedi) Oxford Lebone Kreiti ya 7 Puku ya Morutiši (Approved)
Oxford Lebone ke lenaneo le le lekanyeditswego la Leleme la Gae leo le somiswago ke barutisi Afrika-Borwa ka bophara. E humile ka diteng go netefatsa kakaretso ka botlalo ya Setatamente sa Pholisi sa senaneothuto le Kelo (CAPS). Oxford Lebone ke kgoboketso ya dingwalo ye e nago le ditsweletswa tse di dumisago le go kgahlisa tse di hlohleletsago tswelopele le go dumelela magato a go bala a a fapanego.
Features
- Kgoboketso ya dingwalo: E fa dingwalo tsa go fapafapana tse di akaretsago dinonwane, dikanegelokopana, theto le ditiragatso tse di ngwadilwego ke bangwadi ba bokgoni go tsosa kgahlego ya baithuti ya go ithuta dingwalo le go bala.
- E fa sedi diponagalo tsa ditsweletswa tsa go fapana go thusa baithuti go kwesisa le go sekaseka ditsweletswa ka katlego.
- E akaretsa ditlhaloso go matlafatsa kwesiso ya diponagalo tse di fapafanego.
- E beakantswe go ya ka merero ye e fapanego ye e nyalelanago le Puku ya Moithuti go kaonafatsa le go matlafatsa tlotlontsu ya moithuti le tshomiso ya polelo.
We Also Recommend
THE ANSWER SERIES GRADE 12 PHYSICAL SCIENCE 3 in 1 STUDY GUIDE CAPS
Platinum Afrikaans Huistaal NKABV - Graad 5 Leerderboek (Afrikaans, Paperback)
Platinum Afrikaans Huistaal Graad 7 Onderwysersgids (met Werkboek vir remediëring en verryking)
Kaplan and Sadock's Synopsis of Psychiatry : Behavioral Science/Clinical Psychiatry

robotstxt: allowed

filter: keep


text:
I am pregnant and use public transport to get to the clinic. Should I still go to the clinic? Ge go kgonagala, itshepelele ge o e ya kliniking go efoga go ba kgauswi le mašabašaba a batho. Ge go hlokagala gore o šomiše pesana, leka go šia sekgoba magareng a gago le banamedi. O swanetše […]
Physical Health Sepedi
May I still go to the clinic for my family planning during the time of COVID-19 and during lockdown? Ee. O ka kgona go hwetša thušo ka ditirelo tša go thoma lapa kliniking ya geno. O leke go hwetša gore dipeakanyo di fetotšwe goba di šotišitšwe. E be le bonnete bja gore o tšwela pele […]
How can I protect my baby from COVID-19 when I live with an extended family and some work out of the house? Ge o dula le leloko o swanetše go latela melao ya tša tlhweko kgahlanong le tshwaetšo ya COVID-19 bjalo ka batho ka moka. Wena le ngwana wa gago le ka itšhireletša ka go: […]
Can children with COVID-19 spread the virus to other people? Ee. Bana ba ka lebelelega ba itekanetše goba e le COVID-19 ya kgabagareng, efela ba ka tshwaetša batho ba babgwe. Ge go kgonagala, bana ba swanetše go katološwa kgole le batho ba bagolo bao ba nago le malwetši a go swana le malwetši a mafahla […]
My child has flu symptoms which started yesterday. What should I do? Bana ba na le mokgwa wa go swarwa ke twatši ya COVID-19 ya kgabagareng ge ba ka tshwaetšwa, efela ba ka tshwaetše ba bangwe ga bonolo. Ka ge re tsena sehleng sa mpsikela, ka nako ye bana ba ka fetelwa ke malwetši a […]
How can I protect my children if I am going out to work? Ge o sa šomele gae, leka go šireletša bana le ba lapa la gago go twatši ya COVID-19. Dula ka gae nako ye ntšhi le ye nnyane. Mošomong • Apara maseke wa go hlweka yoo o thibago molomo le nko felele. • […]
How can I protect my newborn baby from COVID-19? Ge o nyantšha: ka go hlapa diatla ga botse pele. Ge o nale twatši ya COVID-19, nyantšha o apere maseke. Swarela lesea kgareng (ruthufatša lesea). Mongwe le mongwe ka gae o swanetše go hlapa diatla kgafetšakgafetša tekano ya metsotswana ye 20 ( goba ba šomiša saniothaesa […]
Can I breastfeed if I have, or may have COVID-19? Go nyantšha masea go dumeletšwe go basadi ka moka, re akaretša le bao ba nago le twatši ya COVID-19. Maswi a letswele ke wona ao a loketšego masea ebile a šireletša masea go diphetetšo tša malwetši a go fapanafapana, bjalo o ka tšwela pele go […]
What it normal during pregnancy – and when should I to go to the clinic? Basadi ba bantši ba ikwa ba tshwenyegile ka boimana ba bona nakong ye a Covid-19. Tše ke tše dingwe tša dintlha tšeo di tlwaelegilego boimaneng. Yeo e ka bago letšhogo goba mokhuhlwana, seo e ka bago ka lebaka la letšhogo […]
What happens when I go into labour? Basadi ba go ba le COVID-19 goba boa ba kabago le yona ba ka belega gabotse ntle le go belega ka mekgwa e mengwe ya go swana le opharešene. Mmele-go-mmele le go nnyantšha di swanetše go thoma ka pelego. Basadi ka moka bao ba yago ka lefelong la […]


text:
41Boase a ya kgorong ya motse, a fihla a dula fao. Ke moka motsenedi yola Boase a mmoletšego a feta moo, gomme Boase a mmitša a re: “Anke o fetele mono, morwarre, o dule fa.” Ka gona monna yoo a fetela thoko yeo a dula. 2Boase a kgobokanya bakgomana ba lesome ba motse, gomme a ba kgopela gore le bona ba dule fase moo. Ge ba dutše, 3Boase a bolela le motsenedi a re: “Bjale ka gore yola Naume o tšo boa nageng ya Moaba, o rekiša mogola wola wa Elimeleke, moloko wa borena, 4nna ke ile ke tle ke go lome tsebe. Bjale ge, ge o nyaka mogola woo, o reke banna le bakgomana ba ba dutšego mo ba le gona. Fela ge o sa o nyake, hle, ntsebiše, ka gobane mo ditabeng tše go tla wena pele, gwa tsebo latela nna.”
Monna yoo a re: “Ke tla o reka.”
5Ke moo Boase a itšego: “Bjale ge, tšatšing leo o rekago mogola woo go Naume, o tla be o tšea le Rute, mohlologadi wa Momoaba, gore o tle o tswale mojalefa go tsošetša mohu leina.”
6Monna yoo a mo fetola a re: “Ge go le bjalo, gona nka se ithekele mogola woo, ka gobane o ka se tle o eba bohwa bja bana ba ka. Wena ithekele wona. Nna nka se kgone.”
7
Mehleng yeo e be e le setlwaedi setšhabeng sa Israele gore ge motho a rekolla karolo ya gabo ya naga, goba a e neela yo mongwe, a role seeta sa gagwe a se neele yoo mongwekayena. Wo e be e le mokgwa wa Baisraele wa go tiišetša taba.
8Ka fao ge monna yola a re go Boase: “Wena ithekele wona,” o ile a rola seeta sa gagwe a mo neela sona.4:8 Phetolelo ye nngwe ya kgale e re “a mo neela sona” Seheberu ga se na mantšu a. 9Ke moo Boase a ilego a bolela le bakgomana le batho ka moka a re: “Lena le dihlatse lehono tša gore ke rekile tšohle go Naume tše e bego e le tša Elimeleke, le tšohle tša Kilione le Maglone. 10
Le gona Rute, Momoaba, mohlologadi wa Maglone, ke a mo tšea e ba mogatšake gore ke tle ke tswale mojalefa go tsošetša mohu leina, gore leina la gagwe le se ke la timelela lelokong la gabo le motseng wa gabo. Lena le dihlatse lehono.”
11
Bakgomana le bohle ba bangwe kgorong ba re: “Ee, re dihlatse. A Morena a atle mosadi yoo o mo gorošago lapeng la gago, a be bjalo ka Ragele le Lea, bao bobedi ba bilego le thari, ba thea setšhaba sa Israele. Anke o be senatla kgorwaneng ya Efrata, gomme le leina la gago le tume motseng wa Betlelehema. 12
A bana bao Morena a tlago go fa bona ka mosadi yo mofsa yoo ba age lapa la gago bjalo ka lapa la Peretse, morwa wa Juda ka Tamare.”
13Ka fao Boase a goroša Rute ya ba mosadi wa gagwe. A tsena dikobong naye; Morena a mo atla, a ima, gomme a belega ngwana wa mošemane. 14Basadi ba motse ba re go Naume: “Reta Morena! O go file setlogolo lehono sa go go babalela. A mošemanyana yo a tume go Baisraele! 15Ngwetši ya gago e a go rata, mme go wena e phala le barwa ba motho ba ba šupago. Bjale o go belegetše setlogolo sa go go hlogiša lefsa, le go go fepa ge o tšofetše.” 16Naume a tšea ngwana, a mmea difarong,4:16 “a mmea difarong” goba “ya ba ngwana wa gagwe” gomme a iphepela yena.
17Basadi ba baagišani ba rea mošemanyana leina la Obede. Ba tšama ba botša mang le mang ba re: “Naume o belegetšwe ngwana wa mošemane!”
Obede e bile tatagoIsai yo e bilego tatagoDafida.
18Bjale le ke lešika la leloko go tloga go Peretse go fihla go Dafida:
Peretse ke tatagoHetserone;
19Hetserone ke tatagoRamo;
Ramo ke tatagoAminadaba;
20Aminadaba ke tatagoNagshone;
Nagshone ke tatagoSalmone;
21Salmone ke tatagoBoase;
Boase ke tatagoObede;
22Obede ke tatagoIsai;
Isai ke tatagoDafida.


text:
Dipotšišo tše di botšišwago kgafetšakgafetša
Re kwešiša gore ga go ditiragalo tše pedi tše di ka swanago. Go araba tše dingwe tša dipotšišo tše o ka bago le tšona, re hlamile lenaneo la dipotšišo tše re di botšišwago kgafetšakgafetša ka mehla. Gopola gape gore o ka re letšetša mogala ge go na le tshedimošo ye o e hlokago.
Road Accident Fund (RAF) e fana ka tšhireletšo go bašomiši ka moka ba ditsela tša Afrika Borwa (badudi ba ka nageng le badudi ba dinagadišele) bao ba hweditšego dikgobalo goba ba lahlegetšwego ke bao ba ba ratago ka lebaka la go amega kotsing ya sefatanaga ka nageng ya Afrika Borwa.
Motho mang goba mang yo a hweditšego kgobalo e kgolo kotsing ya sefatanaga gomme e se yena a bakilego kotsi, o na le sebaka sa go atlega go kleime yeo a e dirago kgahlanong le RAF.
Road Accident Fund (RAF) e hwetša thušo ya ditšhelete go motšhelo wa makhura maemong a bosetšhaba gomme e hlomilwe ka morero o le noši wa go fana ka tšhireletšo ye e ka kgonagalago ka kakaretšo go batšwasehlabelo ba dikotsi tša ditseleng, bao ba hweditšego dikgobalo ka mellwaneng ya Afrika Borwa.
Road Accident Fund e fana ka phumolameokgo go: ditshenyegelo tša kalafo tše di hlotšwego ke go amega kotsing ya sefatanaga, ditshenyegelo tša poloko ge go ka hlaga lehu le le hlotšwego ke kotsi goba go hlokofalelwa ke motho yo a le hlokometšego, ge motho yo a tsenyago letseno ka lapeng a hlokofala goba a gobala gašoro ka lebaka la go hloka šedi ga motho yo mongwe. Phumolameokgo e tla lefša fela ke RAF ge modirakgopelo a ka laetša gore go na le motho yo mongwe yo a swanetšego go rwešwa maikarabelo gannyane goba ka botlalo go kotsi ya sefatanaga.
Baotledi, banamedi, basepelakamaoto, baotledi ba dipaesekela le baotledi ba dithuthuthu ka moka ba ka kleima go tšwa go Road Accident Fund. Se se dirišwa ge fela e le gore ga ba rwešwe maikarabelo ka botlalo go kotsi le gore motho yo a hlotšego kotsi e be e le mootledi wa sefatanaga se se šomišago peterole goba tisele.
Ee, RAF e šireletša le badudi ba dinagadišele, ge e ba kotsi e hlaga ka ditseleng tša ka nageng ya Afrika Borwa.
RAF e phumola meokgo bamalapa ge ba lobile motho yo a ba hlokometšego go lehu la motho yo a bego a rwele maikarabelo a go fepa balapa. Gape o ka kleima le phumolameokgo go ditshenyegelo tša poloko.
Aowa. RAF e na le kgahlego go motho yo a rwešwago maikarabelo a go hlola kotsi le gore o bile le seabe gakaakang. Motho yo a otlelago a se na laesentshe ga a bonwe bjalo ka yo a hlokago šedi. Mootledi yo a se nago laesentshe le yena a ka kleima phumolameokgo go RAF.
Ge e ba o hweditše kgobalo go kotsi ya sefatanaga o be o le mošomong, o tla kgona go dira kleime kgahlanong le RAF le ge e ba go dirilwe gape le kleime ya kgobalo ya ge o le mošomong kgahlanong le WCC.
Ke fela tatago goba mmago ngwana wa madi yo a ka dirago kleime legatong la ngwana. Bahlokomedi bao ba beilwego ke kgorotsheko ba ka kleima, ge fela ba swere bohlatse bjo bo nyakegago bja taelo ya kgorotsheko.
RAF e tla šogana fela le dikleime tša badiradikgopelo go dikotsi tše di hlagilego ka mellwaneng ya ka nageng ya Afrika Borwa.
Sekhwama se fana ka tšhireletšo go Maafrika Borwa le badudi ba dinagadišele ba ba amegilego go dikotsi mo ditseleng tša Afrika Borwa.
Go tla swanelwa gore go latelwe ditshepedišo tše di itšego ge go dirwa kleime go tšwa go Road Accident Fund. Magareng ga dingwalwa tše di nyakegago go akaretša tše di latelago: tshedimošo ya motheo, tlhalošo ya kotsi, difatanaga le makala ao a amegago, tšhelete ye o e kleimago bjalo ka ditshenyegelo, bjalobjalo. Pego ya ngaka, ye e sepelago mmogo le afidabiti le dipego tša maphodisa, ditatamente tša dihlatse, le bohlatse bjo bongwe le tšona di a hlokega go thekga kleime ya gago.
Molao wo o dirišwago ka kakaretšo o bolela ka mengwaga ye 3 (meraro) go ditiragalo tšeo motho yo a hlotšego kotsi a tšhabilego (moo go sa tsebjego maina a motho yo mongwe yo a amegilego), nako ye gabjale e fokoditšwe go ba mengwaga ye 2.
RAF Büddy o gatelela kudu gore go šomišwe khamphani ya baemedi ba semolao ye e botegago, ka gona hwetša lefelo le dintlha ka botlalo tša moo Road Accident Fund e hwetšwago gona:
Aterese ya Kontorokgolo: 38 Ida Street, Menlo Park, Pretoria
Aterese ya Poso: Private Bag x2003, Menlyn, 0063
Mogala: (012) 429 5000
Fekese: (012) 429 5500
Senthara ya Tshedimošo: 0860 23 55 23
Difomo di hwetšagala go wepesaete ya Road Accident Fund e lego: https://www.raf.co.za/Claims/Pages/Claim-Forms.aspx
Go na le baemedi ba semolao bao ba botegago bao ba šomago thwii ka dikleime tša RAF. O ka dira dinyakišišo inthaneteng, le go kgopela maele go tšwa bathong ba bangwe go hwetša moemedi yo mokaonekaone wa semolao yo a ka go thušago – goba o ka ikgokaganya le RAF Büddy yo a ka go romelago go khamphani ya semolao ye e botegago.
Molao wa RAF o sa gatelela gore go tlišwe khophi ya kleime ka seatla go RAF goba e romelwe ka poso ye e retšisetarilwego.
- Nomoro ya molato ya SAPS le leina la seteišene sa maleba sa maphodisa;
- Afidabiti ya karolo ya 19 (f) (ye e hlathollago tsela yeo kotsi e hlagilego ka gona);
- Maina le dintlha tša kgokagano tša bahlankedi ba sephethephethe bao ba bilego gona lefelong la kotsi
- Khopi ya Pukwana ya gago ya Boitsebišo
- Pego ya tša kalafo ye e nyakegago go ya ka molao
- Dikhopi tša disetifikheiti tša matswalo moo go amegilego bana
- Pampiri ya bohlatse bja kamogelo ya mogolo ya dikgwedi tše e ka bago tše 3 pele ga go hlaga ga kotsi
- Tshedimošo ka botlalo ya bengmošomo
- Dintlha ka botlalo tša dingaka tše di go alafilego le/goba bašomedi ba tša kalafo
- Dintlha ka botlalo tša dihlatse dife goba dife.
- Diswantšho tša lefelong leo go hlagilego kotsi
- Diswantšho tša difatanaga tše di amegilego
- Diswantšho tša dikgobalo tše di bonagalago
- Diakhaonte tša ditshenyegelo tše di dirilwego tša poloko
- Ditshenyegelo tše di dirilwego tša kalafo
- Dintlha ka botlalo tša Setlamo sa thušo ya Kalafo
Ditshenyegelo tša peleng le tša bjale tša kalafo, go lahlegelwa ke letseno goba bokgoni bja go hwetša letseno, go loba motho yo a le hlokometšego, ditshenyegelo tše di beetšwego mellwane tša poloko, le *ditshenyegelo ka kakaretšo.
*Tše di hlokegago gore modirakgopelo a be le maswanedi ke: 30% tša kelo ya Bogologadi bja Mmele ka Moka goba ka fase ga seo se bitšwago “Diteko tše hlokago Tlhalošo” (ga go laetšwe ditshenyegelo ka botlalo gomme go swanetše go tšweletšwa bohlatse).
Tshedimošo ka botlalo ya lekala le lengwe/mootledi yo mongwe ka moo o ka kgonago. Tshedimošo ka botlalo ya dihlatse ka moo o ka kgonago, dinomoro tša boitsebišo, dinomoro tša diselefoune, diaterese, bjalobjalo. Diswantšho tša boemo bja difatanaga. Diswantšho tša tshenyo go difatanaga tše di amegilego. Dintlha ka botlalo tša balaolasephethephethe goba maphodisa ao a bilego lefelong la kotsi. Maina le dintlha ka botlalo tša bahlankedi ba tša tšhoganetšo.
Kleime e ka dirwa ka poso ye e ngwadišitšwego go RAF go Posokantoro ya kgauswi. O tla fiwa selipi sa bohlatse bja ngwadišo seo se nago le setempe sa Posokantoro bjalo ka bohlatse bja gore o dirile kleime.
Dihlatse di bopa karolo ye bohlokwa kudu ya tshepedišo ya kleime, le gona badiradikgopelo ba tla swanelwa ke go tšweletša bohlatse bja gore yena goba mofepalapa yo a hlokofetšego ga se yena a bakilego kotsi. RAF Büddy e šišinya gore o leke go hwetša ditatamente tše ka pela ka moo go ka kgonagalago ka ge batho ba ka hudugela mafelong a mangwe goba ba se sa ba le kgahlego ya go thuša ge nako e le gare e sepela.
RAF e ka se lefe tshenyo go sefatanaga, sethuthuthu, paesekela goba didirišwa dife goba dife tša gago tše di sentšwego nakong ya kotsi.
Ditefelo go tšwa go Road Accident Fund di ka se lefišwe motšhelo.
Kleime ye nngwe le ye nngwe ke ya moswananoši le gona ditefelo di a fapafapana. Go ya ka pego ya ngwaga ya 2020 ya RAF, tšhelete ya magareng ye e lefetšwego go ya ka kleime e bile R138,010,
R826,007 e bile tefelo ya magareng ya go lahlegelwa ke letseno, R482,291 e bile tefelo ya magareng ya ditshenyegelo ka kakaretšo, R18,568 e bile tefelo ya magareng ya ditshenyegelo tša kalafo. Go lebeletšwe mohuta wa kotsi ye e go hlagetšego, phumolameokgo ye e lefšago e ka feta tekanyetšo ye goba ya ba ka fase.
Ditshenyegelo tša poloko go lefelwa fela ditshenyegelo tša phihlo goba go fišwa ga setopo go ba molora. Go reka maswika a segopotšo le ditshenyegelo tše dingwe tša meletlo go swana le go rekwa ga mapolomo, go ngwala dipampišana, le go reka dijo le dino GA DI akaretšwe. RAF e tla šomiša fela diakhaonte tšeo di kgethilwego. Ke fela motho yo a lefetšego ditshenyegelo yo a ka kleimago.
Phumolameokgo e lefša matšatšing a 180 go tloga go tšatšikgwedi ya tharollo ya bothata goba tšatšikgwedi ya taelo ya kgorotsheko.
O se lebale gore go adimišwa tšhelete go boima go e lefela morago. Ge e ba o hloka tšhelete, magato a makaone ao o ka a tšeago ke go rerišana se le balapa goba bagwera go bona ge ba ka kgona go go thuša. Ge go sa kgonagale, o ka boledišana le panka ya gago go bona ge e ba o ka hwetša kadimo ya tšhelete.
Ge ditharollo tše tše pedi di sa kgonagale, o ka nyakišiša mabapi le go dira kgopelo ya go hwetša tšhelete ka pejana go tšwa go mokgatlo wo o botegago.
Ikgokaganye le Buddy yo a tla go romelago go khamphani ye e botegago ye e fanago ka thušo ya ditšhelete.
Ge e ba dipotšišo tše di botšišwago kgafetšakgafetša ga se tša araba potšišo ya gago, o kgopelwa go romela potšišo ya gago thwii go rena gomme re tla go araba ka pela ka moo re ka kgonago.


text:
601Jerusalema, tsoga o bonegelwe, ka gobane seetša sa gago se tlile!
Letago la Morena le go hlabetše!
2Lefase le ditšhaba tše dingwe di tla aparelwa ke leswiswi,
eupša wena seetša sa Morena se tla go hlabela;
letago la gagwe le tla bonagala go wena.
3Ditšhaba di tla tla seetšeng sa gago,
magoši le ona a tla tla mohla letšatši la gago le hlaba.
4Lebelela ka gohle o bone tše di diregago:
Batho ba gago ba kgobokanela go tla gae!
Barwa ba gago ba tla tla ba etšwa kgole;
barwedi ba gago ba tla kukwa bjalo ka bana.
5O tla bona dilo tšeo mme wa ediša sefahlego;
o tla hemelana ka lethabo,
pelo ya gago ya thebatheba kudu.
Mahumo a ditšhaba a tla tlišwa go wena;
matlotlo a bona a tla tla a etšwa mošola wa lewatle.
6Melokoloko ye metelele ya dikamela e tla tla e etšwa Midiane le Efa.
E tla tloga Sheba e rwele gauta le diorelo.
Batho ba tla bega ditiro tše dikgolo tša Morena ka lethabo.
7Dihuswane tšohle tša Kedara le dikgapa tša Nebayote
di tla tlišwa go wena,
ya ba tša go dira dihlabelo tša go kgahla Morena aletareng ya gagwe.
Morena o tla thakga Tempele ya gagwe le go feta pele.
8A tšwa kae maselawatle a a tlago ka lebelo bjalo ka maru,
a phaphasedišago diseila boka maeba ge a boela dihlageng tša ona?
9A tšwa mabopong a kgole,
a etilwe pele ke maselawatle a magolo,
a tliša setšhaba sa Modimo gae.
A tla a rwele silibera le gauta
go hlompha Morena,
Modimo yo mokgethwa wa Israele,
ka gobane o dirile gore setšhaba sa gagwe se hlomphiwe.
10Morena o re go Jerusalema:
“Batho ba šele ba tla tsošološa merako ya gago,
gomme magoši a bona a tla go hlankela.
Ke go otlile ke befetšwe,
eupša bjale ke tla go thabela ka go šokela.
11
Dikgoro tša gago di tla dula di butšwe,
bošego le mosegare di ka se tswalelwe,
gore magoši a ditšhaba a go tlišetše mahumo a tšona a etile batho ba bona pele.
12Eupša ditšhaba le mebušo ye e sa go hlankelego di tla fedišwa taa.
13“Dikota tša mephaene ya mehutahuta le mesaeprese,
e lego tšona dikota tše dibotsebotse tša dithokgwa tša Lebanone,
di tla tlišwa go wena, Jerusalema,
go tlo kgabiša Tempele ya ka,
gore go thakgwe bogato bjoo bja dinao tša ka.
14
Barwa ba bagateledi ba gago
ba tla tla ba go khunamela,
ba go hlompha.
Bohle ba ba bego ba go nyatša
ba tla tla ba khunamela Modimo maotong a gago.
Ba tla go bitša ‘Motse wa Modimo,
Sione ya Modimo yo mokgethwa wa Israele’.
15“O ka se sa tlogelwa, wa hloiwa,
goba wa hloka batho.
Ke tla go dira motse wo mobotse wo o hlomphegago wa go ya go ile,
motse wa lethabo neng le neng.
16Ditšhaba le magoši di tla go hlokomela bjalo ka mmagongwana
ge a nyantšha lesea la gagwe.
O tla tseba gore nna, Morena,
ke Mophološi wa gago,
le gore Modimo yo maatla wa Jakobo ke Mohlakodiši wa gago.
17“Ke tla go tlišetša gauta gore e tšee mphiri legato,
ka tliša silibera le mphiri gore di tšee tshipi le kota legato,
mme tshipi ya tšea leswika legato.
Babuši ba gago ba ka se sa go gatelela;
ke tla dira gore ba buše ka khutšo le toka.
18Go ka se sa kwagala motho a hlasela yo mongwe,
goba manaba a senya nageng ya gago.
Merako ya gago e tla go šireletša,
wa tuma ka lebaka la dikgoro tša gago.
19
22:5
“O ka se sa bonegelwa ke letšatši mosegare le ngwedi bošego;
Nna, Morena, ke tla ba seedi sa gago sa neng le neng;
sona se tla dira gore o bonale o le motse wo mobotsebotse.
20Seedi sa gago se ka se fete bjalo ka sa letšatši ge le dikela,
goba sa ngwedi ge o ehwa –
nna, Morena, ke tla ba seedi sa gago sa go ya go ile.
Matšatši a gago a go ilela a tla feta.
21Batho ba gago ka moka ba tla dira tše di lokilego,
mme naga ya ba ya bona go ya go ile.
Ke tla dira gore ba dulele sa ruri go yona,
ke ba bopile gore bogolo bja ka bo bonwe.
22Monyatšegi setšhabeng o tla tswala ba sekete,
yo a fokolago a tswala setšhaba se segolo.
Nna, Morena, ke tla phethagatša dilo tše ka pela ge nako ya tšona e fihla!”


text:
Go kgonthišiše gore lenaneo le sepedišwa ka mokgwa wa tshwanelo nakong ya Covid-19, mmušo o kgopela gore re dire dilo tše dirileng go fokotša go ata ga twatši ye.
Pampiri ya Magato a go šoma, ao a tlawalegilego, e hlalosa gore ke eng seo se swanetšego go dirwa, le seo o swanetšego go se kwišiša.
Ge o fetša go lebelela kgatišo gomme o badile tšohle, tšea diteko tša dipotšišo, go lekola gore o a kwišiša naa. O ka kgona go bušeletša diteko go fihlela o di hwetša.
Ge o feditše diteko kamoka tše tharo, o tla hwetša lengwalo la bohlatse go tšwa go Smartstart. Re go lakaletša mahlatse le mahlogonolo!Ge o nale bothata, kgopela mohlahli wa gago go go thuša.


text:
271Jobo a tšwela pele le go ala taba ya gagwe a re:
2“Ke ikana ka Modimo yo a phelago,
yo a ntlhokišago toka,
yena Ramaatlaohle yo a ntsotišago,
3ke re ge ke sa buša moya,
ge yena Modimo a sa mphediša,
4ganong ga ka go ka se tšwe bobe,
le leleme la ka le ka se bolele maaka.
5Nka se tsoge ke rile lena le a rereša;
ke tla ba ka hwa ke re ga ke ne molato.
6“Ke tla dula ke ntše ke re ke lokile,
nka se lese go realo;
gape ga ke itshetshengwe.
7“Nke nkabe lenaba la ka le otlwa bjalo ka bakgopo;
nke nkabe sera sa ka se otlwa bjalo ka batho ba babe.
8Na lehutšo la mohlokamodimo ke eng,
ge Modimo a mo amoga bophelo,
a mo lesa a ehwa?
9Na ge a tlelwa ke mathata Modimo a ka kwa sello sa gagwe?
10Nkabe e sa le a thabela Ramaatlaohle,
a rapela yena Modimo a sa kgaotše.
11“Nke ke le rute bogolo bja maatla a Modimo,
ke se le fihlele tšeo yena Ramaatlaohle a ikemišeditšego tšona.
12Fela a ke lese, ka ge le iponetše ka bolena.
Bjale le reng le bolela ditšiebadimo tše?
1327:13-23 Diphetolelo tše dingwe di re ditemana 13-23 di boletšwe ke Tsofare. “Se ke se Modimo a se abelago bakgopo;
ke lona lefa le diganka le le fiwago ke Ramaatlaohle.
14Le ge ba na le bana ba bantši,
bana bao ba tlilo bolawa ntweng;
le ditlogolo tša bona di tla hloka dijo.
15Ba ba šetšego ba tla bolawa ke leuba,
gomme bahlologadi ba bona ba ka se ba ilele.
16Bakgopo le ge ba ka ba le silibera ye ntšintši le mekgobokgobo ya diaparo,
17di tla aparwa ke molokitsoko,
silibera e tla tšewa ke yo a se nago molato.
18Dintlo tše di agwago ke bakgopo di swana le bobi bja segoko;27:18 Diphetolelo tše dingwe tša kgale di re “bobi bja segoko” Seheberu se re “tšhwele” goba “sehlaga sa nonyana”.
di bjalo ka mošašana wa moleti wa mašemo.
19Bakgopo ba robala e le bahumi,
e be la mafelelo;
ge ba tsoga lehumo la bona le tla be le nyameletše.
20“Tše di šiišago di ba wela boka lefula,
gomme bošego ba tšewa ke ledimo.
21Phefo ya bohlabela e ba ubula ka gae,
ya ba fefeula, mme ya ba ge ba ile.
22E ba tšubotla e sa ba šokele,
bona ba leka go tšhaba parapara.
23Yona e ba opela diatla ge e ba hlothola magaeng a bona.”


text:
Cape Riesling
Tlhalošo
Cape Riesling ke mohuta o mošweu wa kgale, wa go tšwa mo France, e fela o bjetšwe gagolo kua Australia le Afrika Borwa. Mo Afrika Borwa o betšwe bjalo ka Crouchen Blanc ka lebaka la gore o na le go gakantšhwa le mohuta wa German, Rhine Riesling.
Tlholego
France
Maina a Mangwe
Go na le mahlalošetšagotee a masomepedi hlano a Cape Riesling, e fela mohuta o tsebega gape ka maina a go swana le; Crouchen Blanc, Cruchen, Kaapse Riesling le Paarl Riesling. Mohuta ga wa swanela go gakantšhwa le mohuta wa German Weisser Riesling (o tsebega gape o le Rhine Riesling) Afrika Borwa e rata leina la Crouchen Blanc.
Tšweletšo mo Afrika Borwa
Afrika Borwa e ile ya hlohletšwa gore e bjale mohuta wo go tloga ka 1926, ka lebaka la gore mohuta o na le puno ya godimo. Palo ya go lekana le 270 ha mo Afrika Borwa e sa bjadiwa le Crouchen Blanc, e fela ka 2016 palo ya go lekana le 35ha e tomotšwe.
Dibjalo tše ntši di kua Breedekloof (110ha) le mafelong a go swana le Paarl (79ha) le batšweletši ba tumilego bjalo ka Theuniskraal (Tulbagh) le Van Loveren (Robertson). Dirapa tša kgale tše sa lego mo tšweletšong di ile tša bjalwa ka 1962 mo polaseng ya Uitsig.
Go Gola
Crouchen Blanc ke seswari se se bofefo, (se se ra gore dirapa ga di tšweletše ngata e ntši ya morara) (10 -15t/ha) e fela mohuta o gola ka maatla gomme o dira gabotse ka legora. Mohuta o gola gabotse mobung wa bogolo ba ka magareng le dileteng tše fodilego. Tekanyo ya swikiri mo punong e thoma go 20 - 22° Balling.
Go Butšwa
Ke morara wa sehla sa magareng, Crouchen Blanc e lengwa mathomong a Matšhe, e ka ba matšatši a lesome morago ga Chenin Blanc.
Matlakala
Matlakala a na le bogolo ba ka magareng, mathoko a mahlano le meriri e metelele mo ditšhikeng tše golo.
Dithetlwa
Crouchen Blanc e na le dithethwa tše nnyane, tša sebopego sa nkgokolohave gomme di bokoa go letšatši la go fiša kudu. Dingata tša yona ke tše nnyane gomme ke tše kikitlanego.
Dikhukhwane le Malwetši
Crouchen Blanc e bokoa go botrytis, oidium, downy mildew le tshenyo, mola brittle shoots di na le go senya ke moya o bogale kudu.
Šomišo
Crouchen Blanc e šomišiwa gagolo go tšweletša beine e šweu. Dibeine di na le go ba ageing potential ge di tšweletšwe gabotse. The aging potential ke gore beine e beilwe sebaka se se kae gare ga lebotlelo.
Tatso/Mohlodi
Moanegwa wa beine o tsalwanya le terroir le boemo bja go gola, mohlala, mafelo a fodilego a kgona go tliša dibeine tše di nago monkgo wa bjang mola boemo bjo borutho bo tšweletša dibeine tša mahlodi o makgwakgwa, tša go baba nnyana.
Gare ga boemo bja go gola bjo lokilego, Crouchen Blanc e kgona go dira dibeine tša mohlodi wa dienywa, wa tatso ya magareng e fela ya go ba le dienywa le monkgo wa bjang wa go kwagala kudu.
Digopodišo
Trellising – Se se ra gore dirapa di tšeletša dingata tše ntši gomme ka go bofa dingata ka motato le dikota (bjalo ka legora) burnishes kamoka di tla kgona go hwetša letšatši gabotse e be do gola ka nako e tee.
Translated by Lebogang Sewela


text:
111
Seruthwane se se latelago, nakong yeo ka yona magoši gantši a yago ntweng, Dafida o ile a ntšha Joaba le balaodi ba gagwe le madira ka moka a Baisraele; ba fenya Baamone mme ba dikanetša motse wa Raba. Eupša Dafida yena o be a šetše Jerusalema.
2Ka letšatši le lengwe, ka merithi ye megolo, Dafida a tsoga malaong a gagwe gomme a namelela tlhakeng ya ngwako wa mošate. Ge a sepelasepela moo godimo, a bona mosadi a hlapa. E be e le yo mobotsebotse. 3Ka gona a roma motseta gore a yo botšiša gore ke mang, gomme a kwa gore ke Batseba, morwedi wa Amiele, mosadi wa Uria, Mohete. 4Dafida a roma batseta gore ba ye ba mo tšee; ba mo tliša go yena, gomme a robala le yena. Batseba o be a sa tšo fetša go itlhwekiša ka ge a be a bone kgwedi. Ka morago a ipoelela gae. 5Ge go fetile lebaka a lemoga gore o imile, gomme a roma motho go Dafida gore a mo tsebiše.
6Ke moo Dafida a romilego motseta go Joaba a re: “Nthomele Uria, Mohete.” Ka gona Joaba a mo romela yena. 7Ge Uria a fihla, Dafida a mmotšiša ge eba Joaba le madira ba sa phela gabotse, le gore a ntwa e tšwela pele bjang. 8Ke moo a itšego go Uria: “Sepela gae o yo khutša gannyane.” Uria a tloga, gomme Dafida a romela mpho lapeng la gagwe. 9Eupša Uria a se ke a ya gae; o ile a ithobalela kgorong ya mošate le baleti ba kgoši. 10Ge Dafida a ekwa gore Uria ga se a ka a ya gae, a mmotšiša a re: “O sa tšwa leetong le letelele; ke ka lebaka lang o se wa ya gae?”
11Uria a mo fetola a re: “Banna ba Israele le ba Juda ba phela ka mešašeng, gomme Polokelo ya Kgwerano e na le bona; molaodi wa ka, Joaba, le bahlanka ba gago ba hlomile mešaša kua mabaleng. A nka ya gae bjang ka ya ka ja, ka nwa, mme ka robala le mosadi wa ka? Ke ena ka wena, kgoši, gore nka se tsoge ke dirile taba yeo!”
12Ka gona Dafida a re: “Gona dula mo letšatši ka moka, gomme ka moswane re tla laelana wa boela morago.” Ka gona Uria a dula Jerusalema letšatši leo le le le latelago. 13Dafida a mo laletša gore a tle dijong tša mantšiboa. Ba ja gomme a mo tagiša bjala. Eupša le bjona bošegong bjoo Uria a se ke a ya gae; o ile a ithobalela mola a bego a robetše gona le baleti ba kgoši.
14Mosong wo o latelago Dafida a ngwalela Joaba lengwalo gomme a le romela ka Uria. 15A ngwala a re: “Bea Uria ka pele, moo ntwa e galefilego kudu, gomme lena le katakateng gore a bolawe.” 16Ka gona, ya re ge Joaba a sa dikaneditše motse, a romela Uria lefelong le a bego a tseba gore fao go na le manaba a bogale. 17Madira a manaba a tšwa motseng gomme a lwa le madira a Joaba; balaodi ba bangwe ba madira a Dafida ba bolawa, gomme gwa bolawa le Uria.
18Ke moo Joaba a romilego motho go Dafida go yo mmegela tša ntwa, 19gomme a laela motseta yoo a re: “Ka morago ga ge o begetše kgoši tša ntwa ka moka, 20a ka befelwa gomme a go botšiša a re: ‘Ke ka lebaka lang le ile la batamela motse kudu go lwa le bona? A le be le sa lemoge gore ba tla thunya metsi ba le morakong wa motse? 21
A ga le sa gopola ka moo Abimeleke, morwa wa Gideone, a bolailwego ka gona? E bile kua Tebetse moo mosadi a ilego a lahlela tšhilo ka morako gomme a mmolaya. Ke ka lebaka lang ge le ile la batamela morako ka mokgwa woo?’ Ge kgoši a ka go botšiša taba yeo, o mmotše o re: ‘Mohlanka wa gago, Uria, Mohete, le yena o bolailwe.’ ”
22Ka gona motseta yoo a ya go Dafida gomme a mmotša se Joaba a mo laetšego gore a se bolele. 23A re: “Manaba a rena a be a re feta ka maatla gomme ba tšwa motseng go tlo lwa le rena nageng, eupša re ile ra ba gomišetša kgorong ya motse. 24Ke moo ba thunyeditšego metsi go rena ba le morakong, gomme bahlanka ba bangwe ba kgoši ba bolawa; mohlanka wa gago, Uria, Mohete, le yena o bolailwe.”
25Dafida a re go motseta yoo: “O tiiše Joaba maatla gomme o mmotše gore a se ke a tshwenyega, ka gobane motho a ka se tsebe gore go ile go hwa mang ntweng. O mmotše gore a hlasele motse ka maatla gomme a o thope.”
26Ge Batseba a ekwa gore monna wa gagwe o bolailwe, o ile a mo llela. 27Ge nako ya go ilela e fetile, Dafida a laela gore a tlišwe mošate; ya ba mosadi wa gagwe gomme a mmelegela morwa. Eupša Morena a se ke a thabela seo Dafida a bego a se dirile.


text:
Potšišo
Na o lebaletšwe? Nka hwetšwa tebalelo bjang go Modimo?
Karabo
Ditiro 13:38 e bolela gore, “Ka gona, tsebang bana bešo gore ka Yo, go lebalelwa ga dibe go tsebatšwa go lena.”
Tebalelo ke eng gomme ke ka baka la’ng re e hloka?
Lentšu go “lebalela” le bolela go tloša ditšhila, go itshola le go phumola sebe. Ge re fošetša batho ba bangwe, re kgopela tebalelo ya bona e le gore re ka kgona go boloka segwera sa rena le bona. Motho ga a no lebalelwa fela ka gobane a tshwanelwa ke gore a lebalelwe. Ga go na motho yo a swanelwago ke go lebalelwa. Tebalelo ke tiro ya lerato, kgaugelo le mosa. Tebalelo ke phetho ya go se boloke selo se itšego kgahlanong le yena go sa šetšwe gore ke eng seo a go dirilego sona.
Beibele e re botša gore ka moka ga rena re hloka tebalelo ya Modimo. Ka moka g arena re dirile sebe. Mmoledi 7:20 e bolela gore, “Ga go motho yo a lokilego lefaseng yo a dirago seo se lokilego eupša a sa dire sebe.” 1 Johane 1:8 e bolela gore, “Ge e ba re re, ‘ga re na sebe,’ gona re a iphora gomme therešo ga e gona go rena.” Dibe ka moka ke tiro ya borabele go Modimo (Psalme 51:4). Ka baka la seo, re tloga re hloka tebalelo ya Modimo. Ge e ba dibe tša rena di sa lebalelwe, re tla phela bophelo bja rena ka moka re tlaišwa ke dibe (Mateo 25:46; Johane 3:36).
Tebalelo – Nka e hwetša bjang?
Re leboga gore Modimo o lerato e bile o na le kgaugelo – o ikemišeditše go re lebalela dibe tša rena! 2 Petro 3:9 e re botša gore, “…ga re felele pelo ka gobane o ga rate gore go fedišwe le e le mang, eupša o rata gore bohle ba fihle boitsholong.” Modimo o nyaka gore lebalela, ka gona o ile a re nea tsela ya tebalelo.
Kotlo yeo e swanelago dibe tša rena ke lehu. Karolo ya mathomo ya Baroma 6:23 e bolela gore, “Gobane moputso woo sebe se o lefago ke lehu …” Lehu la ka mo go sa felego ke moputso woo o re o hwetšago ka baka la dibe tša rena. Modimo, morerong wa Gagwe wo o phethagetšego, o ile a tla a ba motho – Jesu Kriste (Johane 1:1,14). Jesu o ile a hwa sefapanong, a rwala kotlo yeo e re swanelago – lehu. 2 Bakorinthe 5:21 e re ruta gore, “Yo a sa kago a tseba sebe o mo dirile gore e be sebe ka baka la rena, e le gore re be toko ya Modimo ka yena.” Jesu o hwile sefapanong, a rwala kotlo yeo e bego e swanetše rena! Bjalo ka Modimo, lehu la Jesu le neile tebalelo ya dibe bakeng sa lefase ka moka. 1 Johane 2:2 e bolela gore, “Ke sehlabelo sa sa poelanyo bakeng sa dibe tša rena, fela e sego bakeng sa trena feela, eupša lebakeng sa tša lefase ka moka.” Jesu o ile a tsoga bahung, a tsebatša phenyo ya gagwe godimo ga sebe le lehu (1 Bakorinthe 15:1-28). Tumišang Modimo, ka baka la lehu le tsogo ya Jesu Kriste. Karolo ya bobedi ya Baroma 6:23 e re, “…eupša mpho yeo Modimo a e neago k eke bophelo bjo bo sa felego ka Kriste Jesu Morena wa rena.”
Na o nyaka gore dibe tša gago di lebalelwe? Na o na le maikwelo a go tshwenywa ke letswalo ao o sa kgonego go dira gore a tloge? O ka lebalelwa dibe le go imologa go maikwelo ao ka gore o dumele go Jesu Kritse bjalo ka mophološi wa gago. Baefese 1:7 e re, “ka yena re lokolotšwe ka topollo ka madi a yena yoo, ee, re lebaletšwe dikarogo tša rena, go ya ka mahumo a botho bja gagwe bjo bo sa swanelago.” Jesu o patetše molato w arena e le gore re ka kgona go lebalelwa. Seo o swanetšego ke go se dira fela ke gore o kgopele Modimo gore a go lebalele ka Jesu, ka go dumela gore Jesu o go hwetše e le gore a patelle tebalelo ya gago – gomme o tla go lebalela! Johane 3:16-17 e hupere molaetša wo o kgahlišago, “Gobane Modimo o ratile lefase kudu mo a ilego a a gafa morwa wa gagwe yo a tswetšwego a nnoši e le gore yo mongwe le yo mongwe yo a dumelago go yena a se ke a fedišwa eupša a be le bophelo bjo bo sa felego.”
Go lebalelwa– Na go bonolo?
Ee, go bonolo! O ka se patele tšhelete gore Modimo a go lebalele. O tla amogela tebalelo fela ka tumelo, ka kgaugelo le mosa wa Modimo. Ge e ba o nyaka go amogela Jesu bjalo ka mophološi wa gago le amogela tebalelo go tšwa go Modimo, ye ke thapelo yeo o ka e rapelago. Go bolela thapelo go ba thapelo le ge e le efe e nngwe go ka se go phološe. Ke go dumela fela go Jesu Kriste moo go ka go dirago gore o lebalelwe dibe. Thapelo ye ke tsela fela yeo ka yona o ka bontšhago tumelo ya gago go Modimo le go mo leboga ka go go nea tebalelo. "Modimo, Ke a tseba gore ke dirile sebe kgahlanong le wena le gore ke swanelwa ke kotlo. Eupša Jesu o ile rwala kotlo yeo e ntshwanelago e le gore ka tumelo yeo ke nago le yona go yena nka lebalelwa. Ke bea tumelo ya-ka go wena e le gore nka phološwa. Ke leboga kgaugelo ya gago le tebalelo ya gago! Amene!"
Na o dirile phetho ka Kriste mabapi le seo o se badilego mo? Ge e ba go bjalo, re kgopela gore o kgotle mo go ngwadilwego mantšu a mo tlase "Ke amogetše Kriste lehono."
English
Na o lebaletšwe? Nka hwetšwa tebalelo bjang go Modimo?


text:
Lebaka la go dira gore dikgabo di dule mehlareng
Tau e be e le kgoši ya dibata.
Go rora ga gagwe ka lešata go be go dira gore matlakala a mehlare a šikinyege.
O be a tsoma dijo a robala letšatšing. O be a ikgantšha ka go rora ga gagwe,
gape o be a ikgantšha ka meno a gagwe a bogale le marofa efela o be a ikgantšha
kudu ka boya bja gagwe bja gauta bjo bobotse le mariri. Letšatši le lengwe Tau o rile a enwa meetse bodibeng,
a lemoga gore mariri a gagwe ga se a felela. “Ke eng?” a ngunguna.
O ile a retologa gomme a lemoga gore sekodi sa boya bja gagwe ga se gona mokokotlong wa gagwe wa gauta.
Tau e be e sa thaba le gatee. O ile a kitimela go Ngaka Khudu go kwa gore a ka dira eng go boloka boya bja gagwe…


text:
231A re go Balaka: “Nkagele dialetare tše di šupago mo, mme o hlabe dipoo tše di šupago le dikgapa tše di šupago.”
2Balaka a dira ka moo a boditšwego ka gona, gomme yena le Bileamo ba dira sehlabelo ka poo le kgapa aletareng ye nngwe le ye nngwe. 3Ke gona Bileamo a itšego go Balaka: “Šala o eme mo kgauswi le sehlabelo sa gago sa go tšhungwa ka moka, ge nna ke sa ile go bona ge eba Morena a ka nkgahlanetša. Ke tla boa ke go botša se sengwe le se sengwe se a ka nkutollelago sona.” Ka gona a namelela godimo mo go sego mehlare, 4mme Modimo a mo gahlanetša. Bileamo a re go yena: “Ke agile dialetare tše di šupago mme ka dira sehlabelo ka poo le kgapa go ye nngwe le ye nngwe ya tšona.”
5Morena a botša Bileamo molaetša wa gagwe, gomme a re a boele morago a yo o botša Balaka. 6Ka gona a boela morago mme a hwetša Balaka a sa eme kgauswi le sehlabelo sa gagwe sa go tšhungwa ka moka a na le baetapele ka moka ba Moaba.
7Bileamo a hlaba sereto a re:
“Balaka, kgoši ya Moaba,
o ntšere Siria,
dithabeng tša ka bohlabela.
A re: ‘Tlaa o nthogakele ditlogolo tša Jakobo,
o rogake setšhaba sa Israele.’
8A nka rogaka bjang se Modimo a sego a se rogaka,
goba ka se hlolela madimabe mola Modimo a se a se hlolela?
9Ke ba bona ke le matlapeng a godimo;
ke ba lebeletše ke le mebotong.
Ke setšhaba se se phelago se nnoši;
ga ba ipale le ditšhaba tše dingwe.
10Ditlogolo tša Israele ke sekalerole –
ke mašabašaba, mapalelammadi.
Anke ke fetše matšatši a ka bjalo ka yo mongwe wa setšhaba sa Modimo,
ke hwe ka khutšo go swana le baloki.”
11Ke moo Balaka a itšego go Bileamo: “A o ntirile eng? Ke go tlišitše mo gore o tle o rogake manaba a ka, bjale wena o ba šegofaditše.”
12Bileamo a mo fetola a re: “Gape ke swanetše go bolela fela se Morena a mpotšago gore ke se bolele.”
13Ke moo Balaka a itšego go Bileamo: “A re ye felo mo gongwe moo o tlago bona fela karolo ya Baisraele. O nthogakele bona o le moo.” 14A mo iša felo ga bahlodi godimodimo ga thaba ya Pisga. Moo le gona a aga dialetare tše di šupago, mme a dira sehlabelo ka poo le kgapa aletareng ye nngwe le ye nngwe ya tšona.
15Bileamo a re go Balaka: “Šala o eme mo kgauswi le sehlabelo sa gago sa go tšhungwa ka moka, ge nna ke sa ile go gahlanetša Modimo mola.”
16Morena a gahlanetša Bileamo, a mmotša se a swanetšego go se bolela, gomme a re a gomele go Balaka go yo bolela molaetša woo. 17Ka gona Bileamo a boela morago mme a hwetša Balaka a sa eme kgauswi le sehlabelo sa gagwe sa go tšhungwa ka moka a na le baetapele ba Moaba. Balaka a mmotšiša gore Morena o boletše eng, 18gomme Bileamo a hlaba sereto a re:
“Tlaa, Balaka, morwa wa Tsiporo,
o kwe se ke go botšago sona.
19Modimo ga se motho a kago bolela maaka;
ga se motho, yo a kago itshola.
Se a se holofetšago o a se dira;
o a bolela, mme gwa phethega.
20Ke laetšwe gore ke šegofatše,
gomme ge Modimo a šegofatša,
nna nka se fetoše.
21Ga ke bone madimabe goba bothata bjo bo tlago tlela Israele.
Morena Modimo wa bona o na le bona;
ba mo gobela megobo ba re ke kgoši ya bona.
22Modimo yo a ba ntšhitšego Egepeta o ba lwela bjalo ka nare.
23Ditlogolo tša Jakobo ga di kgonwe ka boloi;
setšhaba sa Israele ga se phekolwe ka bodupe.23:23 “Ditlogolo ... bodupe.” goba “Ditlogolo tša Jakobo ga di loyane, setšhaba sa Israele ga se didupe.”
Bjale go tla bolelwa ka Baisraele gwa thwe:
‘Bonang tše Modimo a di dirilego!’
24Setšhaba sa Israele ke se maatla bjalo ka tau;
ke se bogale bjalo ka taugadi.
Tau ga e patlame e se ya ja nama,
e se ya nwa madi a se e se bolailego.”
25Ke moo Balaka a itšego go Bileamo: “Ge o gana go rogaka setšhaba sa Israele, o lese le go se šegofatša!”
26Bileamo a mo fetola a re: “A ga se ka go botša gore ke swanetše go dira tšohle tše Morena a mpoditšego tšona?”
27Balaka a re: “Hle, tlaa ke go iše lefelong le lengwe. Mohlomongwe fao Modimo o tla go dumelela wa nthogakela bona.” 28Ka gona a iša Bileamo godimodimo ga thaba ya Peore ye e okametšego lešoka. 29Bileamo a re go yena: “Nkagele dialetare tše di šupago mo, mme o hlabe dipoo tše di šupago le dikgapa tše di šupago.” 30Balaka a dira ka moo a botšwago ka gona, a dira sehlabelo ka poo le kgapa aletareng ye nngwe le ye nngwe.


text:
Mepipi ka moka e a na (Sepedi Home Language Grade 9: Novel) ePDF (perpetual licence)
Level / Grade:
Grade 9
Author(s):
Motimele, A
ISBN:
9780636162198
License:
Perpetual licence
File type:
ePDF
In stock
SKU
9780636162198
R114.00
Kgarebe ya go bopega, Mmagauta o nyaka go ipona a nyetšwe ke monna wa mohumi. Ka manyami a tšewa ke lešaedi la go ila meetse, Puledi e lego motswala wa gagwe. A patlwa ke lefetla a tšhaba le Theledi. A utolla go re Theledi o na le mosadi le bana ba babedi, a mo hlanogela. Theledi a mo hlaba ka thipa, a mo laetša go re ke moisa wa Tshwane. Ge a fola dintho Mmagauta, a gatoga dinao ka go ya Nelspruit. Gona moo a kopana le monna wa mohumi Sekatane. Kgarebe ya go tšwa Bloodriver ya re bjale gona ke tsene Kanana, lefaseng la maswi le dinosi. A sa ja monono, Sekatane a golegwa ka lebaka la bohodu le bomenetša, a amogwa mahumo le dintlo. Mmagauta a leba Modimolle. Gona moo a gweba ka mmele a bula le moago wa bao ba dirago kgwebo yeo. Baagi ba Phagameng ba mo kgeregela, ba mo pšhatlela ba ba ba mo tšhubela tšohle, a ya ga gabo a ikgonere, ya ba gona a lemogago gore mepipi ka moka e a na.
This eBook is in ePDF format, which enables you to:
This eBook is in ePDF format, which enables you to:
- View the entire book offline on desktop or tablet;
- Search for and highlight text; and
- Add and edit personal notes directly in your eBook.
Write Your Own Review


text:
Pele o bula lenaneo la gago, go na le dilo tše dingwe tšeo di swanetšego go ba gona go lokiša lefelo la gago. Ge o fetša go lebelela kgatišo gomme o badile tšohle, tšea diteko tša dipotšišo, go lekola gore o a kwišiša naa. O ka kgona go bušeletša diteko go fihlela o di hwetša.
Ge o feditše diteko kamoka tše tharo, o tla hwetša lengwalo la bohlatse go tšwa go Smartstart. Ge o nale bothata, kgopela mohlahli wa gago go go thuša.
Pele o bula lenaneo la gago, go na le dilo tše dingwe tšeo di swanetšego go ba gona go lokiša lefelo la gago. Ge o fetša go lebelela kgatišo gomme o badile tšohle, tšea diteko tša dipotšišo, go lekola gore o a kwišiša naa. O ka kgona go bušeletša diteko go fihlela o di hwetša.


text:
PRAKTISEER: Kiletšo ya mosepelo e rutile baswa ba bangwe mekgwa ya go dira tšhelete gore ba phele.
Jerry Mosima o ile a tšeya sephetho sa gore a be mohlolamošomo ntle le gore a swane le makgolokgolo a baswa bao ba sepelago ba nyakana le mešomo. Lesogana le la mengwaga ye 22 go tšwa Praktiseer ka ntle ga Burgersfort le ile la thoma kgwebo ya go hlatswetša batho dieta tša bona ka kgwedi ya Hlakola 2020 mme a e bitša ‘Jerry Shoe Washing’. O re ga se go be bonolo go e thakgola.
“Ke bolokile tšhelete yeo ke bego ke e dira ge ke thoma kgwebo ye, ka aga moago o monnyane, ka beya le leswao la kgwebo ya ka gore e bonagale,” a realo.
Mosima o re o hlohleleditšwe ke mong wa kgwebo ya Walk Fresh Cleaning Services gore le yena a thome kgwebo ya gagwe. O re o hlatswa dieta tša mehutahuta.
“Go tloga mola ke thomago kgwebo ye, badudi ba bantši ba ile ba nthabela ka ge ke dira kgwebo ya nnete yeo e tšwelago batho mohola mme ke sa utswe. Ba mphile maatla ba nthekga ka go tliša dieta tša bona gore ke di hlatswe,” a realo.
O šomiša meetse, disepe tša mehuta, (brush), (toilet paper), (chalk) le letswai go hlatswa dieta. O lefiša R30 go hlatswa dieta tše pedi.
“Ke thabile ge ke kgonne go thoma kgwebo ye ka gore e sepela gabotse. Ke kgona go dira tšhelete ya go lekana R5 000 ge kgwedi e sepela gabotse mme e ntekane gore ke phele ka se sebaka. Nka rata go godiša kgwebo ye go ya mafelong a mangwe gore ke kgone go thwala batho le bona ba phele,” a realo.
Mosima o re go na le dikgwebo tše ntši tša maleba tšeo motho a ka di thomago gore a kgone go phela, efela go nyakega bohlale. O thwetše bašomi ba bararo bao ba mo thušago.
Moses Mtshwenyi (22) o thomile go šoma le Mosima ka kgwedi ya Lewedi.
“Bjale ke kgona go beya dijo tafoleng le go iphediša. Ke thabile ge ke kgona go šoma le Mosima,” a realo.


text:
21
Ditšhaba di reng di tsoša marole?
Merafe e reng e dulela serepa sa lefeela?
2Magoši a lefase a tsoša mpherefere;
babuši ba lakana Morena,
le motlotšwa wa gagwe ba a mo lakana.
3Ba re: “A re itokolleng kgatelelong ya bona;
re kgaoleng dithapo tše ba re bofilego ka tšona,
re di lahleng.”
4Mong wa bohle o ba sega a dutše setulong sa gagwe sa bogoši legodimong;
o a ba kwera.
5Ya ba o bolela le bona a galefile;
o ba tšhoša a ba befeletšwe.
6O re: “Ke nna ke hlomilego kgoši ya ka Sione,
thabeng ya ka ye kgethwa.”
7
Bah. 1:5
5:5
Kgoši o re: “A ke le botše se se begilwego ke Morena.
O mpoditše a re: ‘O morwa wa ka;
lehono ke go tswetše.
8Nkgopele, mme ke tla go fa ditšhaba;
lefase ka moka e tla ba la gago.
9
12:5
19:15
O tla ba robaganya ka patla ya tshipi;
o tla ba pšhatlaganya bjalo ka pitša.’ ”
10Bjale ge, lena dikgoši,
lemogang seo.
Ithuteng, lena babuši ba lefase.
11Direlang Morena le mmoifa;
12mo khunameleng le thothomela,2:12 Mohlomongwe go swanetše go balwa “mo khunameleng le thothomela” Seheberu ga se kwagale gabotse.
gore a se tlo le galefela mme la hwa.
Go lehlogonolo ba ba tšhabelago go yena.


text:
Ke sereto sa Ethane, Moesrage.
891
Morena, lerato la gago, kilaphetogo, ke tla le opela go ya go ile;
ke tla begela batho potego ya gago ka mehla.
2Ke rile:
“Lerato la gago ke la go ya go ile;
o hlomile potego ya gago leratadimeng.”
3Wena wa re:
“Ke dirile kgwerano le mokgethwa wa ka;
ke ikanne go Dafida, mohlanka wa ka, ka re:
4
1 Dikr. 17:11-14
Pes. 132:11
Dit. 2:30
‘Ke tla lotola bogoši bja gago ka mehla;
pušo yeno e tla dulela sa ruri.’ ” Sela
5Magodimo a reta mehlolo ya gago, Morena,
le potego ya gago sebokeng sa barongwa.
6Kgane ke mang kua magodimong yo a kago bapetšwa le Morena?
Ke mang gare ga dihlolwa tšeo tša legodimo yo a swanago le Morena,
7Modimo, Mmoifegi gare ga barongwa,
senatla, Motšhabegi gare ga bohle ba ba mo potapotilego?
8Morena, Modimo Ramaatlaohle,
ke mang mokawena?
O Ramaatla, Morena,
mme potego ya gago ke yona kobo ya gago.
9O buša lewatle le le gaketšego;
o homotša maphoto a a fadilego.
10O pšhatlagantše mmamogašwa Rahaba,89:10 “Rahaba” Batho ba be ba kgolwa gore go na le sebopiwa sa mohuta woo sa lewatle se se senyago. Ka nako ye nngwe lentšu le le be le šupa Egepeta. wa o bolaya;
o šwalalantše manaba a gago
ka maatla a gago a magolo.
11Legodimo le lefase ke tša gago;
ke wena Mothei wa tšona le tšohle tše di lego mo go lona.
12O Mohlodi wa leboa le borwa;
thaba ya Taboro le ya Hermone di go gobela megobo.
13O tiile e le ruri!
Ke wena Ramaatla!
14Pušo ya gago e hlomilwe ka toka le molao;
lerato le potego di bonagala ditirong tšohle tša gago.
15Go lehlogonolo setšhaba se se tsebago go go reta,
se se phelago se kgahla wena, Morena.
16Se hlaladišwa ke wena letšatši lohle;
toka ya gago e se kgontšha go hlompšha.
17Se a go reta ka ge o se tiiša;
ka botho bja gago o re kgontšha go fenya.
18Mong wa kgoši ya rena ke Morena;
mong wa mošireletši yo wa rena ke Mokgethwa wa Israele.
19O kile wa botša bahlanka ba gago ka pono ba ba botegago wa re:
“Ke thušitše mogaletsoko;
ke hlomphile yo ke mo kgethilego setšhabeng.
20
Dit. 13:22
1 Sam. 16:12
Ke hweditše Dafida, mohlanka wa ka,
ka mo tlotša ka makhura a ka a makgethwa.
21Ke tla fela ke mo thekgile ka maatla a ka,
mme ona a tla mo tiiša.
22Manaba a gagwe a ka se kgone go mo khukhunetša,
bakgopo ba ka se mo kgone.
23Ke tla ripitla dira tša gagwe a lebeletše;
ke tla swielela ba ba mo hloilego.
24Ke tla dula ke mo rata,
ke mmotegela;
ke tla mo kgontšha go fenya.
25Ke tla mo okeletša mmušo wa tloga Lewatleng la Mediteraniene,
wa yo fihla nokeng ya Yufratese.
26O tla re go nna:
‘O tate, o Modimo wa ka,
o sebo se ke tšhabelago go sona.’
27
Ke tla mo fa maemo a leitšibolo,
ka mo dira kgoši ya go feta magoši a lefase.
28Ke tla dula ke mo rata,
ke botegela kgwerano ya ka le yena.
29Ke tla lotola bogoši bja gagwe ka mehla;
ke tla dira gore pušo ya gagwe e swarelele e etše leratadima.
30“Fela ge ditlogolo tša gagwe di ka nyatša melao ya ka,
tša se phele go ya ka mo ke ba laetšego,
31ge ba ka tshela ditaelo tša ka,
ba se phethe melao ya ka,
32gona ke tla ba otlela dikarogo tša bona gabohloko;
ke tla ba hlasela bokgopong bja bona ka dikotlo.
33Fela Dafida yena nka se lese go mo rata,
goba ka lesa go mmotegela.
34Nka se nyatše kgwerano ya ka le yena,
goba ka hlanamela tše ke mo tshephišitšego tšona.
35“Ke ikanne ka nna mong ke lego yo mokgethwa,
gatee ya ba moka,
gomme Dafida nka se tsoge ke mo forile.
Ke ikanne ka re:
36Bogoši bja gagwe ke bja go ya go ile,
setulo sa gagwe sa bogoši se tla no ba pele ga ka bjalo ka letšatši.
37Bogoši bja gagwe bo tla dulela ruri boka ngwedi,
yona hlatse ye e tshephegago ya leratadimeng.” Sela
38Fela bjale o galefetše motlotšwa wa gago,
wa mo nyatša wa mo lahla.
39O furaletše kgwerano ya gago le mohlanka wa gago,
wa hlompholla kgare ya gagwe,
wa e lahlela fase.
40O kgerešitše merako ya motse wa gagwe,
mme dibo tša gagwe wa di fetola mašope.
41Bafeti bohle ba tsela ba a mo hlakola;
o fetogile dikwero go baagišani.
42O kgontšhitše manaba a gagwe go mo fenya;
o ba thabišitše ka moka.
43O mo dirile gore a fenywe;
wa se mo thuše ntweng.
44Botšhepi bja gagwe o bo fedišitše,89:44 “Botšhepi ... fedišitše” goba “O robile molamo wa gagwe wa bogoši”
wa lahlela setulo sa gagwe sa bogoši fase.
45O mo tšofaditše e sešo ya ba nako,
wa mo apeša kgobogo. Sela
46O tla iphihla go fihlela neng, Morena?
Go ya go ile?
O tla tuka bogale go fihlela neng?
47O se lebale boripana bja bophelo bja ka.
Go bopa motho ga gago go holang?
48Ke mang yo a kago phela a se hwe?
Ke mang yo a kago itlhakodiša naleng tša lehu?
49Mong wa rena,
le kae lerato lela la gago la kgale,
lela wa go ikanela lona go Dafida ka ge o mmotegela?
50O se lebale ka mo ke hlapaolwago ka gona,
nna, mohlanka wa gago,
ka mo ke rwelego mahlapa a ditšhaba,
51ao manaba a gago a rumolago motlotšwa wa gago ka ona, Morena.
A mo rumola gohle mo a yago gona.
52A go tumišwe Morena go ya go ile!
Amene! Amene!


text:
61Ka morago ga moo Jesu a tshelela ka mošola wa letsha la Galilea, le ba bangwe ba rego ke la Tiberiase. 2A latelwa ke lešaba le lentši la batho, ka gore ba be ba mmone a dira mehlolo ya go fodiša balwetši. 3Jesu a namela thaba, a fihla a dula gona le barutiwa ba gagwe. 4Ke ge monyanya wa Bajuda wa Paseka o šetše o le kgauswi. 5Jesu ge a gadima ka gohle a bona gore lešaba le le tlago go yena ke le lentši, gomme a botšiša Filipi a re: “Dinkgwa tša go khoriša batho ba re tla di reka kae?” 6Ge a realo o be a dio mo leka, gobane yena o be a šetše a tseba se a tlago se dira.
7Filipi ge a mo fetola a re: “Dinkgwa tša dipapetlana tša silibera6:7 “dipapetlana tša silibera” Papetlana ya silibera e be e le mogolo wa letšatši wa mošomi. Lebelela Mat. 20:2. tše makgolo a mabedi di ka se ba lekane le ge e le gore yo mongwe le yo mongwe a ka dio fiwa nthathana.”
8Yo mongwe wa barutiwa ba gagwe, e lego Andrease, ngwanaboSimone Petrose, a re: 9“Go na le mošemane yo mongwe mo yo a nago le dinkgwa tše tlhano tša garase le dihlapi tše pedi. Fela tšeo di ka holang ge batho ba le kaaka?”
10Jesu a re: “Dudišang batho fase.” Felo moo go be go na le bjang bjo bontši. Ka gona batho ba dula fase. Banna ba ba bego ba le moo e be e ka ba ba dikete tše tlhano. 11Jesu a tšea dinkgwa tšeo, a leboga Modimo, a laela gore di abelwe ba ba dutšego moo. Le dihlapi a ba abela tšona ka mokgwa woo, gomme batho ba ja ka mo ba nyakago ka gona. 12Ya re ge ba khoše a laela barutiwa ba gagwe a re: “Kgoboketšang marathana a a šetšego, gore go se lahlege selo.” 13Ba a kgoboketša, gomme ba tlatša diroto tše lesome le metšo ye mebedi ka marathana ao a dinkgwa tšela tša garase, a go šadišwa ke ba ba llego.
14Batho ge ba bona mohlolo woo wa go dirwa ke Jesu ba re: “Ka nnete yo ke yena Moprofeta6:14 “Moprofeta” Lebelela Joh. 1:21. yo go boletšwego gore o tla tla lefaseng!” 15Jesu ge a bona gore ba tla tla ba mo goga gore ba yo mmea kgoši, a ba ngwegela, a namelela godingwana thabeng a nnoši.
16Mantšiboa barutiwa ba Jesu ba theogela letsheng, 17ba fihla ba namela leselawatle, ba boela ka mošola wa letsha, ba leba Kapernaume. Leswiswi la ba la swara Jesu a sešo a tla go bona. 18Phefo ye kgolo le yona ke ge e foka e tšubotla lewatle. 19E rile ge ba sepetše ka leselawatle sekgala se e ka bago dikilometara tše tlhano go iša go tše di selelago, ba bona Jesu a sepela godimo ga meetse, a batamela leselawatle leo la bona, gomme ba tšhoga. 20Jesu a re go bona: “Le se ke la tšhoga – ke nna!” 21Ba be ba rata go mo nametša leselawatle, gomme ka bjako ke ge leselawatle leo le fihlile lebopong felo mo ba bego ba eya gona.
22Ka tšatši le le latelago lešaba le le bego le šetše ka mošono wa letsha, la lemoga gore ga se gwa ka gwa ba le leselawatle le lengwe moo ntle le lela barutiwa ba Jesu ba le nametšego, gomme ba be ba tseba gore Jesu yena ga se a namela nabo, bona ba tlogile ba nnoši. 23Go ile gwa tla maselawatle a mangwe a go tšwa motseng wa Tiberiase, kgauswi le felo mola lešaba le bego le khorišitšwe dinkgwa gona ge Morena a seno leboga Modimo. 24Lešaba ge le lemoga gore Jesu ga a gona, le bona barutiwa ba gagwe ga ba gona, la namela maselawatle ao la ya Kapernaume le mo nyaka.
25Batho ba rile go hwetša Jesu ka mošola wa letsha, ba mmotšiša ba re: “Moruti, na mo o tlile neng?”
26Jesu a ba fetola ka go re: “Ruri, ruri, ke le botša gore ga le nnyake ka gobane le bone mehlolo, eupša le nnyaka ka gobane le ile la ja dinkgwa la khora. 27Le se ke la gaba dijo tše di felago, le upše le gabe tša go fa motho bophelo bjo ba sa felego. Gape ke tšona tše Morwamotho a tlago le fa tšona, ka gobane Modimo Tate o bontšhitše gore o a mo kgahla.”
28Ke mo ba mmotšišitšego ba re: “Re direng ge re rata go phetha tše Modimo a di nyakago?”
29Jesu a ba fetola ka go re: “Se Modimo a nyakago gore le se dire ke gore le dumele go nna yo a nthomilego.”
30Bona ba re: “O tla dira mohlolo mang wo e tlago re ge re o bone ra go dumela? Ke eng se o tlago se dira? 31
Pes. 78:24
Etse borakgolokhukhu ba rena bona ba be ba eja manna kua lešokeng, bjalo ka ge Mangwalo a Makgethwa a bolela a re: ‘O ba file senkgwa se se tšwago legodimong gore ba je.’ ”
32Jesu a re go bona: “Ruri, ruri, ke le botša gore ga se Moshe yo a le filego senkgwa se se tšwago legodimong; senkgwa sa mmannete se se tšwago legodimong le se fiwa ke Tate. 33Gobane senkgwa se le se fiwago ke Modimo ke yena Motheogalegodimong, yo a fago batho ba lefase bophelo bjo bo sa felego.”
34Bona ba mo kgopela ba re: “Morena, re fe senkgwa seo ka mehla.”
35Jesu a re: “Ke nna senkgwa seo sa go fa motho bophelo bjo bo sa felego. Yo a tlago go nna a ka se tsoge a swerwe ke tlala; yo a dumelago go nna a ka se tsoge a nyorilwe. 36Fela ke le boditše ka re le ge le mpone ga le ntumele. 37Mang le mang yo Tate a mphago yena o tla go nna, gomme yo a tlago go nna, nna nka se mo rake, 38ka gobane ga se ka theoga kua legodimong go tlo phetha thato ya ka, ke tletše go phetha ya yo a nthomilego. 39Gomme thato ya yo a nthomilego ke gore ke se lahle le o tee wa bao a mphilego bona, bohle ke ba tsoše bahung ka tšatši la mafelelo. 40Se Tate a se nyakago ke gore mang le mang yo a bonago Morwagwe mme a dumela go yena, a be le bophelo bjo bo sa felego, gomme nna ke tla mo tsoša ka tšatši la mafelelo.”
41Bajuda ba ngongorega ka yena, ka ge a rile: “Ke nna senkgwa se se theogilego legodimong.” 42Ba nama ba re: “Na ga se yena Jesu, morwa wa Josefa, yo re tsebago tatagwe le mmagwe? Bjale o ra go reng ge a re o theogile legodimong?”
43Jesu a re: “Tlogelang go dulela go ngongorega. 44Gape ga go motho yo a ka tlago go nna a sa gogwe ke Tate yo a nthomilego, gomme ke nna ke tlago mo tsoša bahung ka tšatši la mafelelo. 45
Yo mongwe wa baprofeta o ngwadile go re: ‘Bohle ba tla be ba rutilwe ke Modimo.’ Ka gona, mang le mang yo a kwago Tate mme a ithuta go yena, o tla go nna. 46Go realo ga se go re go na le yo a kilego a bona Tate; nna ke tšwago go Modimo, ke nna fela yo ke bonego Tate. 47Ruri, ruri, ke le botša gore yo a dumelago o šetše a na le bophelo bjo bo sa felego. 48Ke nna senkgwa sa go fa motho bophelo bjo bo sa felego. 49Borakgolokhukhu ba lena ba be ba eja manna kua lešokeng, le ge go le bjalo ba ile ba hwa. 50Senkgwa se se theogilego legodimong gore ge motho a se ja a se sa hwa sese: 51Ke nna sona senkgwa seo sa go phediša, se se theogilego legodimong. Ge motho a eja senkgwa se o tla phela go ya go ile. Senkgwa se ke tlago mo fa sona ke nama ya ka ye ke e fago batho ba lefase, gore ba phelele sa ruri.”
52Ge a realo Bajuda ba galefa gomme ba thoma go ngangišana ba re: “Na motho yo a ka napa a re fa nama ya gagwe ra e ja?”
53Jesu a re go bona: “Ruri, ruri, ke le botša gore ge le sa je nama ya ka, nna Morwamotho, la nwa le madi a ka, gona le ka se phelele sa ruri. 54Yo a jago nama ya ka le gona a nwago madi a ka, yena o šetše a na le bophelo bjo bo sa felego, gomme ka tšatši la mafelelo ke tla mo tsoša bahung. 55Gape nna nama ya ka ke sejo sa mmannete, le madi a ka ke seno sa mmannete. 56Yo a jago nama ya ka, a nwago le madi a ka, o dula ka go nna, le nna ke dula ka go yena. 57Yo a ntšago o tla phedišwa ke nna, bjalo ka ge le nna ke phedišwa ke Tate, Mophedi yo a nthomilego. 58Ke nna sona senkgwa se se theogilego legodimong. Ga se swane le sela borakgolokhukhu ba lena ba bego ba re le ge ba se ja ba no hwa. Yo a jago senkgwa se yena o tla phelela sa ruri.”
59Ditaba tše Jesu o di boletše mola a ruta batho ka sinagogeng kua Kapernaume.
60Barutiwa ba bantši ba gagwe ge ba ekwa a realo ba re: “Owe! Taba ye a e bolelago ye ke ye thata! Ke mang yo a ka e theeletšago?”
61Jesu a tseba ka boyena gore taba ye e a ba ngongoregiša, gomme a ba botšiša a re: “Na taba ye ke e boletšego ye e a le kgopiša? 62Ge le ka bona Morwamotho a rotogela kua a bego a le gona pele, gona le tla reng? 63Gape Moya wa Modimo ke wona wo o phedišago; motho yena ga a kgone. Mantšu a ke le boditšego ona a a tšwa go yena Moya, gomme a a phediša. 64Eupša ba bangwe ba lena ga ba dumele.” Gape go tloga mathomong Jesu o be a tseba gore ba ba sa tlego go dumela ke bomang, le gore yo a tlago mo eka yena ke mang. 65A iša pele a re: “Ke ka lebaka leo ke le boditšego gore ga go yo a ka kgonago go tla go nna a sa kgontšhwe ke Tate.”
66Ka lebaka la polelo yeo ya gagwe barutiwa ba gagwe ba bantši ba ile ba napa ba boa ka sa morago, ba se sa sepela naye. 67Ke ge a botšiša barutiwa bale ba gagwe ba lesome le ba babedi a re: “Kgane le lena le nyaka go tloga?”
68
Mar. 8:29
Luk. 9:20
Gwa fetola Simone Petrose a re: “Ra tloga ra ya go mang, Morena? Gape wena o bolela tša go fa motho bophelo bjo bo sa felego. 69Gomme rena re tloga re dumela ebile re tšea gore ke wena Mokgethwa wa Modimo.”
70Jesu a fetola a re: “Ga ke re ke le kgethile le le ba lesome le ba babedi? Fela yo mongwe wa lena ke diabolose!” 71Etse o be a era Judase, morwa wa Simone Iskariote, gobane ke yena yo a bego a tlilo mo eka, le ge e be e le yo mongwe wa ba lesome le ba babedi.


text:
SEKINOTO (Schoonoord), Sekhukhune: Ntlwana ya boithomelo goba botshwelamare goba thoilete bjalo ka ge e tsebega, ke karolo e bohlokwa maphelong a batho. Go ba le tshepedišo ya ditšhila tša botshwelamare yeo e bolokegilego ke motheo wa bophelo bjo bobotse.
THEKNOLOTŠI YA GO SEPETŠA DITŠHILA TŠA THOILETE
Letšatši la 19 Dibatsela (Nofemere) ke letšatši leo go ketekwago thoilete lefase ka bophara, nepokgolo e le go lemoša batho ka bohlokwa bja tshepedišo ya ditšhila tša thoilete yeo e bolokegilego. Tlhokego ya ntlwana ya boithomelo, e gapeletša batho go ithoma dithokgwaneng kgauswi le dinoka goba fao bana ba ralokelang le go jela gona. Se se oketša kotsi ya go fetelwa ke malwetši. Bana ke bona ba tlaišegago kudu ka tlhokego ya dithoilete.
Motse wa Leolo ka ntlenyana ga Sekinoto, GaMoela, ke le lengwe la mafelo ao a itemogelago tlhokego ya maleba ya botshwelamare le kabo ya ditirelo tša kelelatšhila. Kgoši Ntshitshimale Moela ke moetapele wa setšhaba sa GaMoela gomme o re:
“Taba ya dithoilete ke tlhobaboroko ka ge fao batho ba ithušetšago gona, ge dipula di ena, di gogolela ditšhila didibeng fao re hwetšago meetse a go nwa gona. Ka gona meetse ao re a nwago re bile re hlapa le go hlatswa diaparo ka wona, a fetša a šilafetše ka mantle ale a gogoletšwego ka fao didibeng. Se se beya bophelo bja setšhaba kotsing ya go tsenwa ke malwetši a go sepelelana le meetse,” Kgoši Moela a hlalosa bjalo.
Tirišano magareng ga khamphani ya Water Research Commision, PepsiCo Foundation le Tsogang Water and Sanitation e dirile gore di fane ka dithoilete tše 120 tša go šomiša theknolotši e mpsha motseng wa GaMoela. Go aga mohuta wo wa dithoilete go epša molete, gwa nokelwa mahlakore go dira ntlwana mme yona e bitšwa thoilete ya ‘Tšhela o Goge Meetse (Pour Flush Toilet).
Thuso Netshivhona go tšwa Tsogang Water and Sanitation o re “Pour Flush Toilet ke mohuta o moswa wa theknolotši wa go šomiša meetse a pula goba a thephe go sepetša ditšhila tša thoilete. E na le bobolokelameetse ka morago ga yona ebile e kgona go ageletša meetse a pula. E na le thapo ya go gogwa go ‘flaša’ ditšhila tša ya mapokisaneng ao a epetšwego mobung. Ge le tee le tletše o kgona go šomiša le lengwe. E šomiša meetse a dilithara tše pedi go flaša. E kgona go amogela dilithara tše hlano tša meetse. O kgona go hlapa diatla ka ntle bobolokelongmeetse ebile e seketša meetse. E na le bodulo bja go fetolwa go ba bjo bogolo goba bjo bonnyane ebile e ka šomišwa ke bohle. E ka kgona go nokelwa le go dirišwa ka ntlong goba ka ntle” a realo.
Mashianoke Annah ke yo mongwe wa badudi ba GaMoela yo a amogetšego Pour Flush Toilet. O re: “Bana ba ka se sa longwa ke dinoga ge ba ithušetša ka dithoilete”.
Meetse ke bophelo mola tshepetšo ya ditšhila ya maleba ya ditšhila tša thoilete e lota seriti sa batho.


text:
21Lena ka noši le a tseba, banabešo, gore go le etela ga rena ga se ya ba ga lefeela. 2
17:1-9
Le tseba ka mo re bego re šetše re ile ra tlaišwa ra ba ra rogwa ka gona kua Filipi pele ga ge re etla go lena moo Thesalonika. Gomme le ge batho ba bantši ba be ba re gana, Modimo wa rena o ile a re kgontšha go le botša Taba ye Botse ya go tšwa go yena re sa boife. 3Go le kgothatša ga rena ga se ga go tšwa boforeng, goba maikemišetšong a go se loke, goba bomenemeneng, 4eupša re bega molaetša wa Modimo ka mo a ratago, gobane o bone go re swanetše gore a re neele wona gore re o bege. Ga re leke go kgahla batho, re leka go kgahla Modimo yo a lekolago maikemišetšo a rena. 5Bjalo ka ge le tseba, ga se ra ka ra tla go lena ra le gegea goba ra bolela dipolelo tša go agela megabaru ya rena legora; Modimo ke hlatse ya rena. 6Le gona tša go gaba go retwa ke batho, ana ke lena, ana ke ba bangwe, ga re di šale morago, 7le ge, ka ge re le baapostola ba Kriste, re be re ka no le gapeletša. Fela ge re be re na le lena re be re le boleta,2:7 “re be re le boleta” Dingwalwakaseatla tše dingwe di re “re be re le bjalo ka bana”. re le bjalo ka mosadi ge a hlokomela bana ba gagwe. 8Ka ge re le rata gakaaka, re be re ikemišeditše go le fa e sego Ebangedi ya Modimo fela, eupša le tšona dipelo tša rena, gobane re le rata e le ruri. 9Banabešo, ga ke re le a gopola ka mo re bego re katana ka gona re itapiša? Re be re šoma bošego le mosegare gore re se le tshwenye ka selo ge re le begela Taba ye Botse ya Modimo.
10Lena le dihlatse, le Modimo ke hlatse, gore lena, badumedi, re be re le swere ka mokgwa wo o kgahlago Modimo, wo o lokilego, wo o se nago bosodi. 11Le a tseba gore re be re swere yo mongwe le yo mongwe wa lena ka mokgwa wo monna a swarago bana ba gagwe. 12Re be re le kgothatša, re le bea pelo, re le tutuetša gore le phele bophelo bjo bo kgahlago Modimo, yo a le biletšago mmušong wa gagwe le letagong la gagwe.
13Le lengwe lebaka le le dirago gore re leboge Modimo re sa kgaotše ke gore e rile mola re le tlišetša molaetša wa Modimo, la re go o kwa la o amogela e le wa Modimo, e sego wa batho. Ruri o tšwa go Modimo, gomme Modimo o šoma mo gare ga lena le dumelago. 14
Banabešo, gape tše di le hlagetšego ke tšona tše di ilego tša hlagela diphuthego tša Modimo kua Judea, tše di ilego tša hlagela batho ba gona ba e lego ba Kriste Jesu. Le tlaišitšwe ke batho ba gabolena ka mokgwa wo le bona ba tlaišitšwego ke Bajuda. 15
13:45,50
14:2,5,19
17:5,13
18:12
Bajuda ke bona ba ba bolailego Morena Jesu le baprofeta, gomme le rena ba re hlomara. Ga ba kgahle Modimo; ba lwa le batho ka moka. 16Ba leka le go re ganetša ge re begela baditšhaba molaetša wa gore ba phološwe. Se ke sona sebe sa mafelelo sa dibe ka moka tše ba duletšego go di dira. Gomme bjale Modimo o feleleditše a ba ahlola a ba galefetše.
17Ge e le rena, banabešo, e sa le mola re kgaoganago le lena lebakanyana, re sa bonane le lena ka mahlo, re bonana ka pelo fela, re le hlolosetše kudu, gomme re lekile ka maatla go tla go le bona. 18Re be re ratile go tla gape go lena. Nna, Paulose, ke lekile makgathenyana, fela Sathane a re šitiša. 19Gobane ke mang yo a re fago lehutšo le thabo, yo a re kgontšhago go kgantšha go fenya ga rena mo pele ga Morena wa rena, Jesu Kriste, mohla a etla, ge e se lena? 20Ruri, ke lena setumo sa rena le thabo ya rena.


text:
81
Theetšang! Bohlale bo a bitša,
tlhaologanyo e a goeletša!
2Bohlale bo eme kua godimo ga meboto kgauswi le tsela,
le kua magahlanong a mebila.
3Bo bitša bo le ka ntle ga dikgoro tša motse,
ka thoko ga masoro bo re:
4“Hee, ke bitša lena banna!
Ke goeletša yo mongwe le yo mongwe lefaseng.
5Lena bahlokatemogo,
ithuteng go ba le kwešišo.
Lena ditlatla,
ithuteng go ba le kgopolo.
6Theetšang, gobane mantšu a ka ke a therešo;
ge ke bula molomo ke bolela tša go loka.
7Ganong ga ka go tšwa nnete;
ke ila go bolela bobe.
8Se sengwe le se sengwe se ke se bolelago ke therešo;
ga go seo e lego maaka goba seo se lahletšago.
9Go motho wa tlhaologanyo taba tše di bonala gabotse;
go yo a nago le tsebo taba tše di a kwešišega.
10Ikgetheleng dithuto tša ka, e sego silibera,
ikgetheleng tsebo go na le gauta ye botsebotse.
11“Ke nna Bohlale,
ke phala le magakabje;
ga go se le ka se nyakago,
bana ba ka,
se se ka swantšhwago le nna.
12Nna, Bohlale,
ke na le tlhaologanyo;
ke na le tsebo,
gomme ke kgona go itokišetša tše di sa tlago.
13Go boifa Morena ke go hloya bobe;
ke hloile boikgogomošo le boikgantšho,
tsela tše mpe le mantšu a boradia.
14Ke a eletša gomme ka atlega.
Ke na le tlhaologanyo,
le gona ke tiile.
15Ke thuša magoši go buša;
babuši ba bea melao ya toka ka thušo ya ka.
16Babuši bohle lefaseng –
magoši le balaodi –
ba buša ka go thušwa ke nna.
17Ke rata ba ba nthatago;
ba ba nnyakago ba a nkhwetša.
18Ke na le mahumo le tlhompho,
le thoto ye e sa onalego, gotee le katlego.
19Se o se hwetšago go nna se phala le gauta ye e sego ya tswakwa;
se ke se fago motho se phala le silibera ye e hlwekilego.
20Ke sepela tseleng ya toka;
ke latela ditsela tša go loka,
21ke fa ba ba nthatago mahumo,
ka tlatša le dišego tša bona.
22
“Morena o mpopile pele ga dilo ka moka,
kgalekgale, pele a hlola tšohle.
23Ke bopilwe mathomongthomong,
mathomong pele lefase le hlolwa.
24Ke belegwe pele mawatle a magolo a eba gona,
pele methopo ya meetse e phulega.
25Ke tswetšwe pele ga ge dithaba di hlongwa madulong a tšona,
pele ga ge meboto e bopša,
26pele ga ge Modimo a hlola lefase le melala ya lona,
le pele ga ge dithorwana tša mathomo tša mobu di hlolwa.
27Ke be ke le gona ge a bea leratadima madulong a lona,
ge a dira mo go gomago mahlo ka lewatleng,
28ge a bea maru legodimong,
ge a phula methopo ya mawatle.
29A laela meetse a lewatle gore a se ke a kuboga
go feta ka moo a a laetšego ka gona,
a tshela mellwane ya ona.
Ke be ke le gona ge a hloma metheo ya lefase.
30Ke be ke le kgauswi ga gagwe bjalo ka ngwana yo e lego mmamoratwa.
Ke be ke mo thabiša letšatši ka letšatši;
ka mehla ke be ke thaba ge ke na le yena –
31ke thabela lefase le a le hlodilego,
ke kgahlwa ke batho ba lona.
32“Bjale, masogana, ntheetšeng.
Go lehlogonolo ba ba dirago
tše ke di bolelago.
33Theetšang tše le di rutwago mme le tla ba ba bohlale;
le se ke la di hlokomologa.
34Go lehlogonolo yo a ntheetšago,
yo a dulago mojako
wa ngwako wa ka letšatši ka letšatši,
a letetše seferong sa lapa la ka.
35Motho yo a nthwetšego o hwetša bophelo,
gomme o tla kgahla Morena.
36Yo a palelwago ke go nkhwetša,
o tla hwa la pitšana.
Bohle ba ba ntlhoilego ba rata lehu.”


text:
941Morena, Modimo wa pušeletšo,
wena, Modimo wa tefeletšo,
iponatše ka letago.
2Ke wena Moahlodi wa batho bohle;
nanoga, o itefeletše go baikgogomoši ka mo go ba swanelago.
3Na bakgopo ba tla kgaotša neng go hlalala?
Ba tla kgaotša neng, Morena?
4Badirakgopo bohle ba bolediša mereba ba sa kgaotše;
ba bolela ka go kganya.
5Ba gatakela tšhaba sa gago, Morena;
ba gatelela ba e lego lefa la gago.
6Ba bolaya mohlologadi le mofaladi,
le tšhiwana ba e tloša tšatšing,
7ba re: “Morena ga a di bone;
Modimo wa Jakobo ga a lemoge.”
8Na le tlaeletšeng, lena ba setšhaba sa ka?
Le tla hlalefa neng, mašilo tenang?
9Na mmopatsebe a ka napa a palelwa ke go kwa?
Modiraleihlo a ka šitwa bjang ke go bona?
10Na molai wa ditšhaba a ka napa a se di otle,
mola e le yena a rutago batho tsebo?
11
Morena o tseba menagano ya batho;
o tseba ge e se na mohola.
12Go lehlogonolo yo a rutwago ke wena, Morena;
go lehlogonolo yo o mo rutago ka molao wa gago.
13O mo šireletša gore a se welwe ke kotsi,
ge yo kgopo yena a epelwa molete.
14Morena a ka se lahle tšhaba sa gagwe;
a ka se tlogele ba e lego lefa la gagwe.
15Baahlodi ba tla buša ba ahlola ka tshwanelo,
gomme baloki bohle ba amogela kahlolo tše bjalo.
16Ke mang yo a tlago nthikiša bakgopo?
Ke mang yo a tlago nthuša go lwa le badiratšempe?
17Ge nkabe ke se thušwe ke Morena,
nkabe ke tšhwile ka ikela nageng ya setu.94:17 “nageng ya setu” Ke go re “bodulabahu”.
18Ge ke be ke ekwa gore ke a thedimoga,
o be o nthekga ka leratorato la gago, Morena.
19Ge ke be ke balabala kudu ka pelo,
o be o nkhomotša.
20Na o ka šomišana le baahlodi ba babe, ba ba fetolago bobe molao?
21Ba lakana go bolaya moloki,
mohlokamolato ba mo ahlolela lehu.
22Nnaena botšhabelo bja ka ke Morena;
Modimo wa ka ke sona sebo sa ka.
23O tla ba lefetša bobe bja bona,
a ba fediša ka lebaka la bokgopo bja bona.
Morena, Modimo wa rena,
o tla ba swielela.


text:
Sign up to save your library
With an OverDrive account, you can save your favorite libraries for at-a-glance information about availability. Find out more about OverDrive accounts.
Search for a digital library with this title
Title found at these libraries:
Bontšhi bja rena re itemogela bophelo bjo nang le maemo a pelo a bohloko. Ga ke bolele feela ka bothata bja pelo e fokolang e hlokang hlahlobo ya bongaka, eupša ditaba tša moya le tša maikutlo. Maemo a, a tšwelela ka lebaka la go hlokomologa diphihlelo tše fapaneng tša pelo tšeo re fetileng go tšona bophelong; go akaretša tahlegelo, maswabi, manyami, thabo, kgotso le kgotsofalo.Ka gona, gantšhi dihlogogonolofatšo tša rena tša nnete, di tšwelela ka sebopego sa bohloko, tahlegelo le go nyama. Gobane Modimo o bolela kgafetša ge o ntše o le seemong se. Ge eba a go tliša go yona, ke gore ka letšatši le lengwe o kgothatse ba bangwe.
Ga gona selo se botse go feta myemyelo e tlang ka morago ga meokgo."A go retwe Modimo, Tatago Morena wa rena, Jesu Kriste, yena Ralešoko, Modimo, Mokgothatši wa ka mehla. O re kgothatša mathateng ohle a rena, gore ka kgothatšo ya gagwe le rena re tle re kgone go kgothatša ba bangwe ge ba le mathateng a mehutahuta." (2 Bakorinthe 1: 3-4)


text:
Mokgwa wa bophelo wa setšo sa SeAfrika ka kakaretšo e be e le seo se loketšego tikologo le go kgona go bola ka tlhago. Ke ka lebaka leo ditšhaba tša Batho-baso ba peleng ba šiilego ka morago mašaledia go bonala a mmalwa a gore rena re a hwetše lehono. Se se ka sa go nyamiša baepolli ba dilo tša kgale le bašomedi ba histori bao ba lekago go kopantšha pela histori ya rena yeo e so ngwadiwego.
Eupša go na le selo se se tee seo se bontšhitše gore se mohola kudu go hlaoleng le go dira tšatši kgwedi la ditšo tša di fapafapanego tša Afrika – go bopa letsopa. Le ge e le gore batsomi, ba go swana le San, ba be go se na tšhomišo ya dipitša tše boima tša go pšatlega bonolo le dijaka, Batho-baso bao ba go dula lefelong le le tee nako ye telele ba dirile palo ye kgolo ya ditšhelo tše tša go boloka meetse le mabele.
Ka mahlatse, dibopwa ka letsopa di tlwaetše go dula nako ye telele, le ge e le gore di senyegilego goba di lahlilwego ka bolahleng bja matlakala ka motseng. Go feta fao, setšo se sengwe le se sengwe se be se tlawetša go swaya dipitša tša sona ka di mongwalo-ruri, mekgwa tatelano le ditlhamo tša go swana le dikhutlotharo, methalo ya sebopega sa V le methalo ya go ba thapamo.
Le ge go le bjale, ka go sekaseka dikgabišo le dibopego tša dipitša tša go thubega tše di phologilego, re na le ditsela tša go fapantšha le latediša merafe. Gape re ka šomiša go bopa letsopa bjalo ka bohlatse bja go netefatša phihlelelo ya naga ya setšo se sengwe le se sengwe.
Ka fao dipitša di laeditše go ba sedirišwa se bohlokwa go baepi ba dilo tša kgale. Go bolela nnete, ka ge re se na le direkoto tša bona tša maina a mathomo a bona, bontšhi bja mefare ya peleng ga bjale di tsebjwa ka botee bja sebopego le sekgabišo sa go bopa letsopa sa bona.
Go a makatša, gore go dira ka tlwaelo ga kepollo ya dilo tša kgale e laetšago gore leina le lengwe le le lengwe la go ikgetha la ‘setšo sa kepollo ya dilo tša kgale’ ka tlwaelo e tšewa go tšwa ka polaseng goba lefelong leo mokgwa wa go bopa letsopa o hweditšwego la mathomo. Se se bitšwa ka Leina la Lefelo.
Ke ile go lebak le le telele go hlaloša tshepidišo ye gore o kgone go kwešiša gore ke ka lebaka la eng gore ditšhaba tše dintšhi tša Batho-baso di na le tša mafolofolo a ditšhaba tša Bantu eupša di na le maina a mabedi, go swana le setšo sa boiketlo bja go thaba, bao ba kwagalago o kare bego ba be ba sepediša lefelo la boiketla.
Batho-baso ba tšwetšwego pele tlhape ba khudugo ba fihlile ka Borwa bja Afrika ka nakong ya 200 Morago ga Kreste. Ba tlile le ditheknolotši tše mpsha, go swana le go tša tšhipi, gomme se se tšewa go ba mathomo a Pele Mengwaga ya Tshipi ka Borwa bja Afrika. Ye nngwe ya mathomo ya ditšhaba tša Batho-baso ya go hlaolega ya go dula ka letamonyaneng la Limpopo-Shashe leo ka go makatša le theilwego Setšo sa go Lethabo la Maikhutšo.
Morafe o, go akaretša le ba bangwe bjalo ka setšo sa Gokomere, ba tšwelela go be ba dula ka lefelong magareng ga 350 le 450 Morago ga Kreste. Ke tsebo ye nnyane kudu ya batho bao ba bego ba phela ka go lema dibjalo le go ruwa ba pele mengwageng ya tshipi ka ntle le gore ba be ba diriša motswako wa go godiša dibjalo, go tsoma le ruwa diphoofolo.
Go tloga fao, magareng ga 600 le 900 Morago ga Kreste, go bonala gore balemi ba tlogetše Shashe-Limpopo Basin. Se se ka be e le ka lebaka la go fetoga ga boso le selete se be se se a sa swanela temo. Tikologo ye e le go karolo ya naga yeo e ka bago kotsi e sepela magareng ga monono le komelelo, le phetošetšo ya mokgwatatelano wa pula e ka laetša go ba ya go bolaya sebjalebjale. Leboo la go fetogela ka go oma le dinako tša go koloba e ka ba mootledi o mo wa bohlokwa bja mekgwa ya bofaladi ka seleteng.
Le ge e be go be go sena tše ntšhi tše di diragalago ka lefelong la Mapungubwe mo nakong ye, ditšo tša go makatša tšeo di sa tsebjego kudu di be di tšwelela ka dikarolong tše dingwe tša naga. Mohlala wa go makatša ke batho bao ba sa tsebjwego ba dirilego Dihlogo tša Lydenburg tša go tšhoša, tše di hwetšwago ka Mpumalanga.
Dišireletša sefahlego tša letsopa la go swa tše di swanago le difahlego tša tšhoša tša dibopiwa tša go ba seripa-mothoi, seripa-phoofolo, gomme go dumelwa gore di be di šomišwa diphethong tše kgethegilego le dikoma. Dihlogo tša ka Lydenburg di a bontšhwa ka Musiamong wa Afrika Borwa ka Motse Kapa, ka diswantšho tša tšona ka musiamong wa selegae ka Lydenburg.Translated by Lebogang Sewela


text:
51
1 Dikr. 18:11
Ge Kgoši Solomone a feditše modiro ka moka Tempeleng, a tšea dilo ka moka tše Kgoši Dafida, tatagwe, a bego a di abetše Morena – silibera, gauta, le dilo tše dingwe, a di bea ka diphapošing tša go bolokela tša Tempele.
2
1 Dikr. 15:25-28
Kgoši Solomone a bitša bagolo ka moka ba Israele, le baetapele ba dikgoro, le mantona a dikgorwana gore ba kgobokane Jerusalema ba tle ba yo tšea Polokelo ya Kgwerano ya Morena Sione, motseng wa Dafida, ba e tliše Tempeleng. 3Ka moka ba kgobokana ka nako ya Monyanya wa Mešaša, kgweding ya bošupa. 4Ge bagolo ka moka ba Israele ba fihla, Balefi ba rwala Polokelo ya Kgwerano 5ba e iša Tempeleng. Baprista bona ba thothela Tente ya bodulo bja Morena le ditlabakelo tša yona ka moka Tempeleng. 6Kgoši Solomone le setšhaba ka moka sa Israele ba kgobokana pele ga Polokelo ya Kgwerano, gomme ba dira dihlabelo ka dihuswane le dikgomo tše ntšintši tše di sa balegego. 7Baprista ba rwala Polokelo ya Kgwerano ba e tsenya ka Tempeleng, mme ba e bea moo e swanetšego go dula gona ka Felo mo Gokgethwakgethwa, ka fase ga mafego a bakerubi. 8Mafego a tšona a a phurologilego a khupetša Polokelo le mapara a yona a go e rwala. 9Dintlha tša mapara ao di be di bonala fela ge motho a eme go lebana thwii le Felo mo Gokgethwakgethwa, e sego ge a eme mo gongwe. Mapara ao a sa le moo le lehono. 10
Go be go se selo se sengwe ka gare ga Polokelo ya Kgwerano ntle le matlapa ale a mabedi ale Moshe a bego a a beile ka gona kua thabeng ya Sinai, ge Morena a dira kgwerano le setšhaba sa Israele mola se etšwa Egepeta.
11-14Baprista ba ba bego ba le gona ka moka ba be ba itlhwekišitse, go sa lebelelwe gore ke ba dihlopha dife. Gomme diopedi ka moka tša Balefi, Asafo, Hemane le Jedutune, le ba dikgorwana tša bona, ba be ba apere diaparo tša lešela le boletiana. Balefi ba be ba eme kgauswi le lehlakore la ka bohlabela la aletare ka diletšo tša masenkana le diharepa le dikgapa, ba na le baprista ba lekgolo le masome a mabedi bao ba bego ba letša diphala. Baopedi ba be ba opela mola baletši ba letša diphala, masenkana le diletšo tše dingwe ba kwana gabotse le baopedi. Baopedi bao ba be ba reta Morena mme ba mo tumiša ba re:
“Retang Morena ka gobane ke yo botho,
lerato la gagwe ke la neng le neng.”
Ya re ge baopedi ba thoma go opela, Tempele ya tlala leru la seetša se se fahlago sa letago la Morena, gomme ba šitwa go tšwela pele.


text:
31Ka letšatši le lengwe Moshe o be a dišitše dihuswane tša ratswalagwe Jetro, moprista wa Midiane. O be a fudišetša mohlape go ya bosobela lešokeng, a ba a fihla Horebe, thabeng ya Modimo. 2
Gona moo morongwa wa Morena a iponagatša go yena ka kgabo ya mollo e lauma e etšwa gare ga mošwana. Ya re ge a lebelediša, a tlabega a bona mošwana o tuka mollo eupša o sa swe. 3Moshe a re: “Anke ke batamele ke bontšhiše semaka se: E reng mošwana o sa swe?”
4Ge Modimo a bona Moshe a batamela, a mmitša a le gare ga mošwana a re: “Moshe, Moshe!”
Moshe a araba a re: “Ke nna e!”
5Modimo a re: “O se ke wa batamela mo. Rola dieta tša gago gobane mo o emego gona ke felo mo gokgethwa. 6Ke nna Modimo wa borakgolokhukhu ba gago, Modimo wa Abrahama le Isaka le Jakobo.” Moshe a ipipa sefahlego ka gobane o be a tšhaba go lebelela Modimo.
7Ke moo Modimo a boletšego a re: “Ke bone gabotse ka moo setšhaba sa ka se tlaišwago ka gona kua Egepeta; ke kwele ba golola ba llela go hlakodišwa diatleng tša bahlapetši ba go ba šomiša sekgoba. Ke tseba mohlako wa bona ka moka. 8Ke fologetše go tlo ba hlakodiša diatleng tša Baegepeta le go ba ntšha Egepeta go ba iša nageng ye e nonnego ye e nabilego. Ke naga ya mokhora le monono yeo bjale e dulwago ke Bakanana le Bahete le Baamore le Baperise le Bahibe le Bajebuse. 9Ke kwele sello sa setšhaba sa ka, gomme ke bona ka moo Baegepeta ba ba gatelelago ka gona. 10Bjale ge, ke go roma go kgoši ya Egepeta gore o tle o ete setšhaba sa ka pele o se ntšhe nageng yeo.”
11Moshe a botšiša Modimo a re: “Ke nna mang nka yago go kgoši le gona ka ntšha Baisraele Egepeta?”
12Modimo a mo fetola a re: “Ke tla ba le wena. E tla re ge o ntšhitše Baisraele nageng ya Egepeta, la tla la nkhunamela mo thabeng ye, ke moo o tlago lemoga gore o be o rongwa ke nna.”
13
Moshe a mo araba a re: “Ge ke fihla go Baisraele ke ba botša ke re: ‘Modimo wa borakgolokhukhu ba lena o nthomile go lena,’ ba tla mpotšiša ba re: ‘Leina la gagwe ke mang?’ Ke ba botše ke reng?”
14
Modimo a re: “Ke nna yo ke lego yena.” A tiišetša a re: “O ba botše o re: ‘KE NNA3:14 “Ke nna yo ke lego yena ... KE NNA” goba “Ke tla ba yo ke tlago ba yena ... KE TLA BA.” “Ke nna” e kwagala bjalo ka leina la Seheberu “Yahveh” leo ka setlwaedi le ngwalollwago “Yehofa”. Leina le mo phetolelong ye le emelwa ka “Morena”. o nthomile go lena.’ 15O tsebiše Baisraele gore nna, Morena, Modimo wa borakgolokhukhu ba bona, Modimo wa Abrahama le Isaka le Jakobo, ke go romile go bona. Le ke leina la ka go ya go sa felego; ba meloko ka moka ya ka moso ba tla mpitša ka lona leina le. 16Eya o rape pitšo ya bagolo ba Baisraele o ba botše gore nna, Morena, Modimo wa borakgolokhukhu ba bona, Modimo wa Abrahama le Isaka le Jakobo, ke iponagaditše go wena, gomme ke go laetše gore o ba botše o re: ‘Ke be ke le etše hloko, gomme ka bona tše Baegepeta ba le dirago tšona. 17Ke ikemišeditše go le ntšha Egepeta, nageng ye le tlaišwago go yona, ka le iša nageng ya mokhora le monono, nageng ya Bakanana, Bahete, Baamore, Baperise, Bahibe le Bajebuse.’
18“Setšhaba sa ka se tla theeletša se o se bolelago. O ye le bagolo ba Baisraele go kgoši ya Egepeta, le fihle le mmotše le re: ‘Morena, Modimo wa Baheberu, o gahlane le rena; ka gona, re dumelele re sepele leeto la matšatši a mararo re tšwele lešokeng re yo direla Morena Modimo wa rena dihlabelo.’ 19Fela nna ke a tseba gore kgoši ya Egepeta e ka se le dumelele go ya, ka ntle le ge e ka gapeletšwa. 20Ka gona ke tla otlolla letsogo la ka, ka otla Egepeta ka mehlolo ye ke tlago e dira moo. Ka morago ga fao kgoši ya Egepeta e tla le lesa la sepela.
21
“Ke tla dira gore Baisraele ba hwetše botho go Baegepeta, gore e tle e re ge setšhaba sa ka se huduga, se se tloge se le fela.
22“Mosadi yo mongwe le yo mongwe wa Moisraele o tla ya go moagišani wa gagwe wa Moegepeta, le go mosadi yo mongwe le yo mongwe wa Moegepeta yo a dulago le yena ka lapeng, a mo kgopela diaparo le dikgabišo tša gauta le tša silibera. Baisraele ba tla di apeša barwa le barwedi ba bona, ya ba ge ba hula Baegepeta.”


text:
Leopard Tortoise
Khudu ya Nkwe
Leina
Khudu ya Nkwe [Stigmochelys pardalis] e sa ntše e tšewago ke ba bangwe bjalo ka [Geochelone pardalis]
Dipalopalo tša bohlokwa
Maemo a godimo - Reptilia
Tolamo - Testudines
Lapa - Testudinidae
Diphidi tša go swana le yona - Khudu ya Nkwe ya Bodikela [Stigmochelys pardalis pardalis] le Khudu ya Nkwe ya Bodikela [Stigmochelys pardalis babcocki]
Botelele bja ditshadi - Dimilimetara tše 750
Botelele bja dipoo - Dimilimetara tše 300 - 450
Tlhalošo
Di ka feta dimilimetara tše 700 ka botelele le dikhilograma tše 40 ka boima. Legapi la yona la go kokomogela godimo ga le a kgomarela go yona, le dikgapetlana e lego tšona go tšwelela godimo. Mošifa wa ka morago mokokotlong ga o gona. Ka nako ye ngwe molomo wa yona ke wa go kobegela fase, ga e na le meeno a gantšhi a nago le dintlha ka godimo.
Phatlalatšo
E hwetšwa ka mašokeng a mehlare a Aforika, go tšwa Sudan go ya Borwa bja Kapa. Go tšwa kgale e se gona ka Kapa Bodikela le Borwa go tšwa Transkei, go bapa le Kwa-Zulu Natal, le Lesotho, eupša bjale e tsebešitšwe ka mafelong a mangwe.
Pelegišo
Ditshadi ka tlwaelo di beela mae a 6 - 15, a makgapi a go ba thata. Molete moo w beelago gona mae, e a tswalelwa gomme tšhadi e ka tampa fase mmung ka go kuka le wiša legapi lefelong leo. Tše sa tšwa go phaphaša di na leboima bja digrama tše 23-50 le botelele bja dimilimetara tše 40 – 50.
Phepo
Dijo tša khudu ya nkwe, di akaretša bjang, dimela tša go phela ngwaga fela le dimela tša go ba le meets a mantšhi. Gape di kokona marapo le mantle a phokobje.